
تعارف

کیا آپ کبھی ایسے لوگوں سے ملے ہیں جو فریب کاری اور دھوکہ دہی میں اس قدر آگے بڑھ چکے ہوں کہ بظاہر ان کی اصلاح کی کوئی امید ہی باقی نہ رہی ہو؟ ہو سکتا ہے کہ ان کی یہ مکاری اور بددیانتی انہیں فائدہ پہنچاتی ہو—کم از کم کُچھ وقت  کے لیے تو ایسا ہی لگتا ہے—اور اکثر یہی کامیابی انہیں مزید بگاڑ دیتی ہے۔ لیکن خوشی کی بات یہ ہے کہ جب خدا ایسے لوگوں کو خاص مقاصد کے لیے استعمال کرنا چاہتا ہے، تو وہ اس کی پہنچ سے دور نہیں ہوتے۔ خدا ان کی زندگیوں میں سختیاں اور مشکلات لاتا ہے تاکہ انہیں حلیم بنائے اور انہیں ایسے لوگوں کے طور پر ڈھال سکے جو اس کی خدمت کرنے کے لیے تیار ہوں۔ اور اکثر ایسا ہوتا ہے کہ جن لوگوں تک خدا ان طریقوں سے پہنچتا ہے، وہ دوسروں کے لیے انکساری اور ایمان کے اعلیٰ نمونے بن جاتے ہیں۔
یہ سبق تورات کے اس حصے کے لیے وقف ہے جو بائبل کے ایک نہایت ہی مکار شخص پر توجہ مرکوز کرتا ہے، یعنی " بزرگ یعقوب"۔ لیکن جیسا کہ ہم دیکھیں گے، پیدائش 19:25   سے  1:37 تک کا یہ حصہ نہ صرف یہ ظاہر کرتا ہے کہ یعقوب کتنا فریبی تھا، بلکہ یہ بھی بتاتا ہے کہ خدا نے کس طرح اسے عاجزی سکھائی اور اسے اسرائیل کے سب سے زیادہ قابلِ احترام بزرگوں میں سے ایک بنا دیا۔
دیگر اسباق میں ہم یہ دیکھ چکے ہیں کہ پیدائش کی کتاب کو تین بڑے حصوں میں تقسیم کیا جا سکتا ہے۔ پہلا حصہ 1:1 سے 9:11 تک کی ابتدائی تاریخ ہے، جہاں موسیٰ نے اس نکتہِ نظر کی وضاحت کی کہ اسرائیل کو موعودہ زمین کی طرف بلائے جانے کی جڑیں دنیا کی ابتدائی تاریخ کے واقعات میں پیوست تھیں۔ دوسرا حصہ 10:11 سے 1:37 تک کے بزرگوں کی ابتدائی تاریخ پر مشتمل ہے۔ اس حصے میں موسیٰ نے واضح کیا کہ موعودہ زمین کے سفر کو ابرہام، اضحاق اور یعقوب کی زندگیوں کے پس منظر میں دیکھا جانا چاہیے۔ تیسرا حصہ 37:2 سے 50:26 تک بزرگوں کی بعد کی تاریخ ہے، جس میں موسیٰ نے یوسف اور اس کے بھائیوں کی کہانی بیان کی تاکہ ان مسائل کو حل کیا جا سکے جو اسرائیل کے قبائل میں موعودہ زمین کی طرف پیش قدمی کے دوران پیدا ہوئے تھے۔
بزرگ یعقوب کا ریکارڈ دوسرے حصے کا ایک جزو ہے؛ یعنی بزرگوں کی وہ ابتدائی تاریخ جو اسرائیل کے تین معروف بزرگوں ابرہام، اضحاق اور یعقوب سے متعلق ہے۔ اضحاق کی زندگی کے واقعات ابرہام کے ریکارڈ (10:11-18:25) اور یعقوب کے ریکارڈ (19:25-1:37) دونوں میں  موجود  ہیں۔ چنانچہ اس سبق میں ہماری توجہ اس تقسیم کے دوسرے نصف حصے یعنی یعقوب کی زندگی پر رہے گی۔
بزرگ یعقوب سے متعلق ہمارا یہ سبق دو اہم حصوں میں تقسیم ہو گا۔ پہلے ہم پیدائش کے اس حصے کی ساخت اور مواد کا جائزہ لیں گے۔ پھر ہم ان بڑے موضوعات کودیکھیں   گے جن پر موسیٰ نے اپنے اصل قارئین کے لیے زور دیا، اور یہ بھی دیکھیں گے کہ ان موضوعات کا اطلاق موجودہ دور کے مسیحیوں پر کیسے ہوتا ہے۔ آئیے یعقوب کی داستان کی ساخت اور مواد کے مطالعے سے آغاز کریں۔


ساخت اور مواد

بائبل کے زیادہ تر طالب علم یعقوب کی زندگی کے واقعات سے بخوبی واقف ہیں۔ لیکن اپنے سبق کے اس مرحلے پر، ہم یہ دیکھنا چاہتے ہیں کہ موسیٰ نے پیدائش کی کتاب میں ان واقعات کے ریکارڈ کو کس طرح منظم کیا۔ اس بات کو ذہن میں رکھیں کہ جب ہم کلامِ مقدس پڑھتے ہیں، تو ہمیں یہ بھی پوچھنا چاہیے کہ وہ کیا کہتا ہے اور یہ بھی کہ وہ اسے کس طرح کہتا ہے۔ دوسرے لفظوں میں، ہرحوالے کا مواد اور اس کی ساخت مل کر کس طرح کام کرتے ہیں؟ اس تعلق کو سمجھنا ہمیں بائبلی مصنفین کے ان مقاصد کو پہچاننے میں مدد دیتا ہے جو ان کے اصل قارئین کے لیے تھے۔ اس کے علاوہ، یہ ہمیں یہ جاننے میں بھی مدد دیتا ہے کہ ہمیں اپنی موجودہ دنیا میں ان کی تحریروں  کا اطلاق کس طرح کرنا چاہیے۔
پیدائش 19:25 سے 1:37 جیسے طویل اور پیچیدہ بائبلی حصے  کا خاکہ بنانے  کے کئی طریقے ہو سکتے ہیں۔ لیکن، اپنے مقاصد کے لیے، ہم یعقوب کی زندگی کے احوال کو سات بڑے حصوں میں تقسیم کریں گے:
· پہلا حصہ: اسے ہم "کشمکش کا آغاز" کہہ سکتے ہیں جو پیدائش 19:25-34 پر مشتمل ہے۔ یہ یعقوب اور عیسو کے درمیان جدوجہد کے ڈرامائی مسئلے کو اٹھاتا ہے، اور اس کے نتیجے میں ان اقوام کے درمیان بھی جو ان کی نسل سے پیدا ہوئیں۔ یہ کشمکش یعقوب کی زندگی کے پورے احوال میں شدت کے لحاظ سے کبھی بڑھتی اور کبھی کم ہوتی رہتی ہے۔ اس پہلے حصے کا اختتام اس وقت ہوتا ہے جب توجہ یعقوب اور عیسو سے ہٹ کر ان کے والد، اضحاق کی طرف منتقل ہو جاتی ہے جو مرکزی کردار کے طور پر سامنے آتا ہے۔
· دوسرا حصہ: یہ 1:26-33 میں اضحاق اور فلستیوں کے درمیان پرامن مقابلوں کی طرف مڑتا ہے۔ اس حصے کا اختتام اس وقت ہوتا ہے جب کہانی دوبارہ عیسو اور یعقوب کی طرف بطور مرکزی کردار مڑتی ہے۔
· تیسرا حصہ: یہ 34:26 سے 22:28 میں یعقوب اور عیسو کی دشمنی پر مبنی علیحدگی سے متعلق ہے۔ یہ حصہ یعقوب کی موعودہ زمین سے باہر لابن اور اپنے رشتہ داروں کی طرف روانگی کے ساتھ ختم ہوتا ہے۔
· چوتھا حصہ: یہ 1:29 سے 55:31 میں لابن کے ساتھ یعقوب کے وقت کو بیان کرتا ہے۔ یہ حصہ اس وقت ختم ہوتا ہے جب یعقوب موعودہ زمین کی طرف واپس لوٹتا ہے۔
· پانچواں حصہ: یہ 1:32 سے 17:33 میں یعقوب کی موعودہ زمین واپسی کے بعد یعقوب اور عیسو کی پرامن علیحدگی کا بیان  ہے۔ اس کے بعد یہ حصہ عیسو سے ہٹ کر کنعانی مخالفین کے ساتھ یعقوب کے معاملات کی طرف منتقل ہو جاتا ہے۔
· چھٹا حصہ: یہ 18:33 سے 15:35 میں یعقوب اور کنعانیوں کے درمیان مقابلوں پر توجہ مرکوز کرتا ہے۔ اس حصے کے اختتام پر توجہ یعقوب کے نسب نامے کی طرف چلی جاتی ہے۔
· ساتواں حصہ: آخر میں، یعقوب کی زندگی کا ساتواں حصہ 16:35 سے 1:371 میں بھائیوں کے درمیان کشمکش کے خاتمے کے بارے میں بتاتا ہے۔
بہت سے مفسرین نے اس بات پر غور کیا ہے کہ یعقوب کی زندگی کا یہ بنیادی خاکہ ایک بڑے پیمانے پر "تزادی ترتیب" (Chiasm) بناتا ہے:
کئی مفسرین نے اس نکتہِ نظر کا اظہار کیا ہے کہ یعقوب کی زندگی کا یہ بنیادی خاکہ ایک بڑے پیمانے پر "تزادی ترتیب" (Chiasm) بناتا ہے، جس میں کہانی کے مختلف حصے ایک دوسرے کے ساتھ خاص ترتیب اور توازن سے جڑے ہوئے ہیں۔
جب کبھی آپ عہد نامہ قدیم کے کسی حصے یا اقتباس  کے خاکے کے بارے میں بات کرتے ہیں، تو آپ کو یہ بات ہمیشہ اپنے ذہن میں رکھنی چاہیے کہ چند ایک استثنیٰ کے علاوہ، بائبلی مصنفین نے اپنی کہانیاں، نظمیں یا اس طرح کا دوسرا مواد کسی پہلے سے طے شدہ خاکے کو ذہن میں رکھ کر تحریر نہیں کیا تھا۔ ایسا ہرگز نہیں تھا کہ وہ یہ سوچتے ہوں کہ "اب میں پہلے حصے پر ہوں، اب میں دوسرے حصے پر ہوں، اور اب میں تیسرے حصے پر کام کر رہا ہوں۔" اس کے بجائے، ہم یہاں ان مفسرین کی بات کر رہے ہیں جو لکھی ہوئی تحریروں کو گہرائی سے دیکھتے ہیں اور ان میں ایسے نمونے (Patterns) تلاش کرتے ہیں جن کی شناخت کی جا سکے، جس کا مطلب یہ ہے کہ ہر خاکہ ساخت اور منطقی رابطوں  کو جانچنے کے لیے کچھ خاص معیار استعمال کرتا ہے۔ اب یہ اس بات پر منحصر ہے کہ آپ کون سے معیار استعمال کرتے ہیں، کیونکہ مختلف معیاروں کے استعمال سے آپ کے سامنے مختلف قسم کے خاکے آئیں گے۔ایک معیار جو آپ استعمال کر سکتے ہیں وہ توازن، بازگشت، عکس، یا پہلے اور بعد کے حصوں کے درمیان مماثلت کا ہے... لیکن جب آپ کو مزید تفصیلی مماثلتیں ملیں—جیسا کہ یعقوب کے معاملے میں پہلے اور آخری حصے کے درمیان ہے—تو پھر آپ اس مقام پر پہنچ جاتے ہیں جہاں، اگر آپ کے پاس کافی مماثلتیں ہوں، تو آپ اسے حقیقت میں ایک "ارادی تزادی ترتیب" کہہ سکتے ہیں۔ یہاں مصنف اس نکتہِ نظر سے سوچ رہا ہوتا ہے کہ، "میں نے پہلے حصے میں یہ یہ کام کیے ہیں؛ اب میں وہ کام کرنے جا رہا ہوں جن کا براہِ راست تعلق یا مماثلت پہلے والے حصے سے ہو گی"... اور اس طرح کی ساخت میں سامنے آنے والے ان باہمی تعلقات کی وجہ سے، آپ کو ان متعلقہ حصوں کا موازنہ کرنے اور ان میں فرق تلاش کرنے کا موقع ملتا ہے۔ یعقوب کی کہانی کے معاملے میں یہی چیز سب سے زیادہ اہم  ثابت ہوتی ہے۔ یعقوب کی زندگی کے ابتدائی حصے اس کی زندگی کے بعد کے حصوں سے گہرا تعلق رکھتے ہیں۔ اور جب آپ ان تعلقات کو دیکھتے ہیں—جس میں تضادات اور موازنہ دونوں ہی پہلو شامل ہوتے ہیں—اور جب یہ دونوں چیزیں ان مختلف حصوں کے درمیان ابھر کر سامنے آتی ہیں، تو آپ کو یہ دیکھنے کا بہترین موقع ملتا ہے کہ مصنف کے طور پر موسیٰ ان دونوں حصوں میں کس بات پر زیادہ زور دے رہا ہے۔ موازنہ اور تضاد، یہی تزادی ترتیب کی اہمیت کو سمجھنے کی اصل کلید ہے۔ 
— ڈاکٹر رچرڈ ایل پریٹ، جونیئر
جیسا کہ ہم نے ابھی ذکر کیا، یعقوب کی کہانی کا پہلا حصہ بھائیوں، یعنی یعقوب اور عیسو کے درمیان کشمکش کے آغاز کو تفصیل سے بیان کرتا ہے۔ یہ حصہ ساتویں اور آخری حصے کے ساتھ توازن پیدا کرتا ہے جہاں ہم ان کی کشمکش کے خاتمے کے بارے میں پڑھتے ہیں۔ یہ دونوں حصے نہ صرف ان دو بھائیوں کے درمیان جدوجہد سے متعلق ہیں، بلکہ ان قوموں کے بارے میں بھی ہیں جو ان کی نسل سے پیدا ہوئیں۔
دوسرا حصہ اضحاق اور فلستیوں کے ساتھ اس کے معاملات پر توجہ مرکوز کرتا ہے۔ یہ چھٹے حصے سے میل کھاتا ہے جہاں ہم یعقوب اور کنعانیوں کے ساتھ اس کے معاملات کو دیکھتے ہیں۔ یہ حصے ایک دوسرے کے ساتھ توازن اس لیے رکھتے ہیں کیونکہ یہ دونوں بزرگوں اور موعودہ زمین کے دیگر گروہوں کے درمیان ہونے والے مقابلوں کو بیان کرتے ہیں۔ تیسرا حصہ یعقوب اور عیسو کی دشمنی پر مبنی علیحدگی کو ریکارڈ کرتا ہے۔ یہ پانچویں حصے کے ساتھ توازن رکھتا ہے جس میں یعقوب اور عیسو کی پرامن علیحدگی کا ذکر موجود ہے۔ واضح طور پر، یہ دونوں حصے ان حالات اور کیفیات پر توجہ دیتے ہیں جب بھائی ایک دوسرے سے جدا ہوئے تھے۔ اور آخر میں، چوتھا حصہ لابن کے ساتھ یعقوب کے وقت کو بیان کرتا ہے۔ یہ حصہ اس تزادی ترتیب کے مرکز یا قبضے کے طور پر بالکل الگ کھڑا ہے۔ اس حیثیت سے، یہ یعقوب کی زندگی کی کہانی کے ڈرامے میں ایک بہت ہی اہم موڑ کی حیثیت رکھتا ہے۔
اس مجموعی متوازن ڈیزائن کو ذہن میں رکھتے ہوئے، ہم جوڑوں کی صورت میں تقسیم کیے گئے ہر حصے کا موازنہ اور تضاد کر کے موسیٰ کی توریت کے مواد کا جائزہ لیں گے۔ اپنی آسانی کی خاطر، ہم سب سے بیرونی دو حصوں سے کام شروع کریں گے اور پھر بتدریج مرکزی حصے کی طرف بڑھیں گے۔ آئیے سب سے پہلے پیدائش 19:25-34 میں بھائیوں کی کشمکش کے آغاز پر ایک نظر ڈالتے ہیں۔
کشمکش کا آغاز (پیدائش 19:25-34)
یہ حصہ تین سادہ واقعات پر مشتمل ہے جو یہ ظاہر کرتے ہیں کہ بھائیوں کے درمیان اس کشمکش کا آغاز کیسے ہوا۔ پہلا واقعہ ان جڑواں بچوں کی پیدائش سے پہلے کا ہے، جو 19:25-23 میں درج ہے۔ یہ ہمیں بتاتا ہے کہ وہ جڑواں بچے اپنی ماں کے پیٹ ہی میں ایک دوسرے سے لڑ رہے تھے۔ پیدائش 23:25 پر غور کریں، جہاں خدا نے ربقہ کو پیدائش سے پہلے کی اس کشمکش کی وضاحت اس طرح کی:
دو قومیں تیرے پیٹ میں ہیں اور دو قبیلے تیرے بطن سے نِکلتے ہی الگ الگ ہو جائیں گے اور ایک قبیلہ دُوسرے قبیلہ سے زورآور ہو گااور بڑا چھوٹے کی خِدمت کرے گا۔(پیدائش 23:25) 
جیسا کہ ہم دیکھتے ہیں، خدا نے فرمایا کہ یعقوب اور عیسو کے درمیان یہ کشمکش محض دو بھائیوں کے درمیان ذاتی لڑائی سے کہیں بڑھ کر تھی۔ یہ "دو قوموں" یا "دو گروہوں" کے درمیان ہونے والی جدوجہد کا پیش خیمہ تھی۔ تو وہ کون سی دو قومیں تھیں جو خدا کے ذہن میں تھیں؟ اس کا جواب ہمیں اس حصے کے دوسرے اور تیسرے واقعے میں ملتا ہے۔
دوسرا واقعہ ہمیں 24:25-26 میں ان بھائیوں کی پیدائش کے وقت کی کشمکش کے بارے میں بتاتا ہے۔ یہ مختصر سا  حصہ ہمیں ان دو قوموں کی پہلی شناخت کرواتا ہے جن کا ذکر پہلے کیا گیا تھا۔ پیدائش 25:25 میں پہلوٹھے بچے، عیسو، کو پیدائش کے وقت "سرخ"   بتایا  گیا ہے۔ جس عبرانی لفظ کا ترجمہ "سرخ" کیا گیا ہے وہ אַדְמוֹנִ֔י (admoni) ہے۔ یہ اصطلاح دراصل لفظوں کا ایک لطیف کھیل ہے کیونکہ یہ عبرانی الفاظ کے اسی خاندان سے نکلا ہے جس سے لفظ אֱدوֹם یا 'ادوم' نکلا ہے۔ یہ اس بات کی طرف اشارہ تھا کہ عیسو قومِ ادوم کا جدِ امجد تھا۔ ہم دوسری قوم کے بارے میں پیدائش 26:25 میں جانتے ہیں، جہاں دوسرے بیٹے کا نام یعقوب رکھا گیا ہے۔ یعقوب، یقیناً، قومِ اسرائیل کا معروف باپ اور بانی تھا۔
تیسرا واقعہ 27:25-34 میں جوان ہونے پر یعقوب اور عیسو کی دشمنی کیا بیان ہے۔ ان آیات میں، یعقوب نے عیسو کو "سرخ سالن" یا عبرانی میں אָדֹם (adōm) کے بدلے اپنا پہلوٹھی کا حق فروخت کرنے پر اکسایا۔ یہ عبرانی لفظ عیسو کی پیدائش کے وقت کے "سرخ" رنگ کی بازگشت   ہے۔ اور پیدائش 30:25 میں واضح طور پر اس نکتہِ نظر کو بیان کیا گیا ہے کہ یہی وجہ ہے کہ عیسو کا نام "ادوم" بھی پڑ گیا۔
جیسا کہ ہم نے ابھی دیکھا، موسیٰ نے آغاز ہی سے اپنے قارئین کو اپنے بیان کے حوالے سے ایک اہم سمت فراہم کر دی تھی۔ اُس کے قارئین یہ جاننے والے تھے کہ یعقوب اور اُس کے بھائی عیسو کے درمیان کیا ہوا تھا۔ لیکن یہ جدوجہد محض دو بھائیوں کی لڑائی نہیں تھی۔ یہ دونوں بھائی دو قوموں، اسرائیل اور ادوم کے سربراہ تھے، اور اس حیثیت سے، ان کی ذاتی کشمکش ان دو قوموں میں ان کی آنے والی نسلوں کے درمیان جدوجہد کا ایک پیش خیمہ تھی۔
جب ہم اسرائیل اور ادوم کے درمیان سفارتی تعلقات اور سیاسی روابط کے بارے میں سوچتے ہیں... تو یہ تعلق کوئی خوشگوار تعلق نہیں رہا۔ یہاں تک کہ جب وہ ربقہ کے پیٹ میں تھے، تب بھی وہ لڑ رہے تھے اور ایک دوسرے کی جگہ لینے کی کوشش کر رہے تھے۔ یقیناً، عیسو پہلے پیدا ہوا، اس لیے وہ پہلوٹھا ہے۔ لیکن یعقوب بالکل اُس کے پیچھے ہے اور وہ اُس کی جگہ لینا چاہتا ہے، اور یہی اُس کا نام بھی ہے۔ یعقوب کا مطلب ہی "ایڑی پکڑنے والا" یا "جگہ لینے والا" ہے۔ تو یہ اس کا پس منظر ہے۔ پھر بچپن سے ہی دونوں کی طبیعت بالکل مختلف تھی؛ یعقوب خیموں میں رہنا، کھانا پکانا اور گھر پر رہنا پسند کرتا تھا جبکہ عیسو شکاری تھا۔ لیکن یعقوب وہ چیز چاہتا تھا جو عیسو کے پاس تھی، یعنی پہلوٹھے کی میراث۔ چنانچہ وہ کھانا پکاتا ہے۔ عیسو میدان سے بہت بھوکا واپس آتا ہے اور اپنے بھائی کے ساتھ ایک بے وقوفانہ سودا کر لیتا ہے۔ یعقوب عیسو سے کہتا ہے، "دیکھو،  میں تمہارے لیے ایک اچھا کھانا تیار کروں گا اور تم مجھے اپنی میراث دے دو۔" وہ شخص اتنا بھوکا ہے کہ وہ کہتا ہے، "ٹھیک ہے، میں ایسا ہی کروں گا۔" پھر اسے احساس ہوتا ہے کہ کیا ہوا ہے اور وہ اپنے باپ سے برکت چاہتا ہے۔ اب، اپنی ماں کے ساتھ مل کر، یعقوب عیسو بننے کا ناٹک کرتا ہے۔ اور عیسو ایک کڑیل اور بالوں والا جوان تھا۔ چنانچہ یعقوب اپنے بازوؤں پر کھالیں چڑھاتا ہے اور اندر جا کر عیسو بننے کا ڈھونگ رچاتا ہے تاکہ خاندان کے بزرگ سے برکت حاصل کر سکے۔ اور اضحاق کہتا ہے، "ٹھیک ہے، تم یہ برکت لے سکتے ہو۔" اس طرح پ  عیسو سے اُس کی میراث چھینی  گئی۔ اور یقیناً اس سے دشمنی اور نفرت پیدا ہوئی۔ پھر یعقوب کو وہاں سے بھاگنا پڑا کیونکہ اُس کا بھائی اُس کو قتل کرنے والا تھا۔ تو ان دو بھائیوں کے درمیان یہ کوئی اچھا رشتہ نہیں تھا... اور جب وہ قومیں بن گئے تو یہ دشمنی مزید بڑھ گئی؛ وہ ایک دوسرے سے نفرت کرتے تھے۔ اور تاریخ  میں  اس بات کا  ثبوت موجود ہے۔ 
 —ڈاکٹر ٹام پیٹر
پہلے حصے میں یعقوب، عیسو اور ان کی نسلوں پر یہ توجہ ہمیں ساتویں یا آخری حصے کو سمجھنے میں مدد دیتی ہے، جو 16:35–1:37 میں ان بھائیوں کے درمیان کشمکش کے خاتمے کے بارے میں ہے۔

کشمکش کا خاتمہ (پیدائش 16:35–1:37)
اس حصے میں، موسیٰ نے ایک بار پھر یعقوب، عیسو اور ان دو قوموں پر توجہ مرکوز کی جن کی وہ نمائندگی کرتے تھے۔ اُس نے اسے تین حصوں میں بیان کیا۔ پہلے، اُس نے پیدائش 35:16-26 میں یعقوب کے نسب نامے کو ریکارڈ کیا۔ یہ حصہ اس نکتہِ نظر کی وضاحت کرتا ہے کہ کس طرح یعقوب کی اولاد نے اسرائیل کی قوم تشکیل دی۔ اس میں بنیمین اور روبن کے بارے میں مختصر نوٹ شامل ہیں اور اس کا اختتام اسرائیل کے بارہ قبیلوں کے بزرگوں کی فہرست پر ہوتا ہے۔
دوسرے، موسیٰ نے پیدائش 35:27-29 میں اضحاق کی وفات کے وقت یعقوب اور عیسو کے طرزِ عمل کو بیان کیا۔ یہ مختصر حصہ  بتاتا ہے کہ عیسو اور یعقوب دونوں نے مل کر اضحاق کو دفن کیا۔ اس بیان  کی اہمیت تب واضح ہوتی ہے جب ہم یاد کرتے ہیں کہ پیدائش 41:27 میں عیسو نے دھمکی دی تھی کہ جیسے ہی ان کا باپ مرے گا، وہ یعقوب کو قتل کر دے گا۔ اس روشنی میں، اضحاق کی وفات کا یہ بیان ظاہر کرتا ہے کہ بھائیوں کے درمیان کشمکش اب ختم ہو چکی تھی۔
تیسرے، موسیٰ نے پیدائش 1:36-43 میں عیسو کے نسب نامے کا مفصل احوال دیا۔ یہ بیان دو نسب ناموں کو یکجا کرتا ہے جو عیسو کی نسل کے مختلف حصوں کی رپورٹ دیتے ہیں۔ اس حصے کا اختتام ان بادشاہوں پر ہوتا ہے جنہوں نے شعیر کے علاقے میں حکومت کی۔ پھر موسیٰ نے 1:37 میں ایک وضاحتی جملہ شامل کیا کہ یعقوب ملکِ کنعان میں رہتا رہا۔ عیسو کے نسب نامے کو اس طرح ختم کر کے، موسیٰ نے یہ واضح کر دیا کہ اگرچہ یعقوب اور عیسو کے درمیان کشمکش ختم ہو گئی تھی، لیکن دونوں بھائی الگ ہو چکے تھے۔ یعقوب کی اولاد کنعان میں رہی اور عیسو کی اولاد ادوم میں آباد ہو گئی۔
یعقوب کی زندگی کے پہلے اور آخری حصوں کے مواد کو ذہن میں رکھتے ہوئے، آئیے اب موسیٰ کے بیان کردہ مرکز کے مزید قریب چلتے ہیں، یعنی دوسرے اور چھٹے حصے کی طرف جو موعودہ زمین میں بزرگوں کے مقابلوں سے متعلق ہیں۔
اضحاق اور فلستی (پیدائش 1:26-33)
یہ حصے پیدائش 1:26-33 میں اضحاق اور فلستیوں کے درمیان پرامن مقابلوں کا موازنہ پیدائش 18:33–15:35 میں یعقوب اور کنعانیوں کے درمیان ہونے والے پُر تشدد مقابلوں سے کرتے ہیں۔ ہم دوسرے حصے سے شروع کریں گے جو اضحاق اور فلستیوں کے ساتھ اُس کے مقابلوں کو بیان کرتا ہے۔
اب، بہت سے تنقیدی مفسرین کا یہ دعویٰ رہا ہے کہ پیدائش کا یہ باب اپنی جگہ پر درست نہیں ہے۔ ہم سب دیکھ سکتے ہیں کہ یہ یعقوب کے بجائے اضحاق پر توجہ دیتا ہے۔ اور یہ بالکل سچ ہو سکتا ہے کہ یہ واقعات یعقوب اور عیسو کی پیدائش سے پہلے رونما ہوئے تھے۔ لیکن جیسا کہ ہم دیکھیں گے، یہ حصہ یعقوب کی زندگی پر موسیٰ کی توجہ کے لیے انتہائی اہم ہے۔
یہ مواد دو قریب سے جڑے ہوئے واقعات میں تقسیم ہوتا ہے۔ پہلا واقعہ 1:26-11 میں فلستیوں کے ساتھ اضحاق کے ابتدائی امن کو بیان کرتا ہے۔ ان آیات میں، اضحاق نے فلستی بادشاہ، ابی ملک کو یہ دھوکہ دیا کہ ربقہ اُس کی بہن ہے۔ اضحاق کے دھوکے کا علم ہونے پر، ابی ملک نے ربقہ کو اضحاق کے حوالے کر دیا۔ پھر اُس نے اضحاق کو اس علاقے میں رہنے کی اجازت دی اور اپنے لوگوں کو حکم دیا کہ وہ انہیں کسی قسم کا نقصان نہ پہنچائیں۔
دوسرا واقعہ 12:26-33 میں فلستیوں کے ساتھ اضحاق کے پائیدار امن کی رپورٹ دیتا ہے۔ اس حصے میں، خدا نے اضحاق کو برکت دی لیکن اُس کے بہت سے ریوڑوں اور گلوں کی وجہ سے فلستی اُس سے حسد کرنے لگے۔ چنانچہ، اضحاق نے ایک کنوئیں سے دوسرے کنوئیں کی طرف منتقل ہو کر تشدد سے گریز کیا۔ یہ واقعہ اس وقت ختم ہوتا ہے جب ابی ملک نے اضحاق پر خدا کی برکت کا اعتراف کیا اور دونوں نے بیر سبع کے مقام پر آپس میں صلح کا عہد کیا۔
فلستیوں کے ساتھ اضحاق کے امن کا یہ بیانیہ اس حقیقت کو نمایاں کرتا ہے کہ اضحاق، اور بالترتیب اُس کا بیٹا یعقوب، ابرہام کے جانشین تھے۔ جب ہم اس حصے کے مواد کا موازنہ ابرہام کی زندگی سے کرتے ہیں، تو ہمیں ابرہام کی زندگی کے ساتھ کئی مماثلتیں ملتی ہیں۔ ابرہام نے پیدائش 1:20-18 میں ایک فلستی بادشاہ سے معاملہ کیا تھا جس کا نام بھی ابی ملک تھا۔ ابرہام نے کنوئیں کھودے تھے اور پیدائش 30:21 اور 34 میں وہ فلستیوں کے درمیان رہا تھا۔ ابرہام نے بھی پیدائش 22:21-34 میں بیر سبع کے مقام پر فلستیوں کے ساتھ ایک عہد کیا تھا۔ موسیٰ نے ابرہام کے ساتھ یہ موازنے اس لیے ترتیب دیے تاکہ اس بات میں کوئی  شک  نہ رہے کہ خدا فلستیوں کے ساتھ اضحاق کے پرامن تعلقات کو پسند کرتا تھا۔
آئیے اب اضحاق کے فلستیوں کے ساتھ تعلقات سے مڑ کر یعقوب کی زندگی کے چھٹے حصے کی طرف چلتے ہیں جو 18:33–15:35 میں یعقوب اور کنعانیوں کے درمیان مقابلوں پر توجہ مرکوز کرتا ہے۔

یعقوب اور کنعانی (پیدائش 18:33–15:35)
کنعانیوں کے ساتھ یعقوب کی کشمکش بھی دو باہم مربوط واقعات پر مشتمل ہے۔ پہلا واقعہ 18:33–31:34 میں سکم کے مقام پر یعقوب کے تنازعے سے متعلق ہے۔ جب یعقوب کنعانیوں کے درمیان تھا، تو حمور کے بیٹے سکم نے یعقوب کی بیٹی دینہ کی بے حرمتی کی۔ اپنی بہن پر اس حملے کے جواب میں، یعقوب کے بیٹوں نے اہل سِکم کو یہ یقین دلا کر دھوکہ دیا کہ اگر وہ ختنہ کروا لیں تو سب کچھ معاف کر دیا جائے گا۔ لیکن جیسے ہی اہل سِکم ختنے کی وجہ سے معذور ہوئے، یعقوب کے بیٹوں شمعون اور لاوی نے حملہ کر کے ان سب کو قتل کر دیا۔ بعد ازاں، یعقوب نے اس خوف کا اظہار کیا کہ کنعانی بدلہ لیں گے اور اُس کے خاندان کو تباہ کر دیں گے۔ اگرچہ یعقوب کے بیٹوں نے اس بات پر اصرار کیا کہ انہوں نے صحیح کام کیا ہے، لیکن پیدائش 5:49-7 میں شمعون اور لاوی کے بارے میں یعقوب کے آخری الفاظ کچھ اور ہی اشارہ کرتے ہیں۔
دوسرے واقعے میں، یعقوب نے پیدائش 1:35-15 میں بیت ایل کے مقام پر خدا سے ایک ڈرامائی یقین دہانی حاصل کی۔ 2:35-4 میں، یعقوب نے بیت ایل میں مذبح بنانے کی تیاری کے لیے اپنے آپ کو اور اپنے پورے خاندان کو خدا کے لیے مخصوص کیا۔ اس کے نتیجے میں، کنعانیوں پر خدا کا خوف طاری ہو گیا اور انہوں نے یعقوب کا پیچھا نہیں کیا۔ پھر، جب یعقوب نے بیت ایل میں مذبح بنایا، تو خدا نے اُس سے کلام کیا اور اسے یقین دلایا کہ وہ اپنے باپ کا جانشین ہے۔ ہم اسے خاص طور پر 10:35-12 میں دیکھتے ہیں جہاں خدا کے الفاظ 3:26-4 میں اضحاق سے کہے گئے اس کے سابقہ الفاظ کے متوازی ہیں۔ یہ واقعہ یعقوب کے اس برکت پر شکر ادا کرنے کے ساتھ ختم ہوتا ہے۔
اور بالکل دوسرے حصے کی طرح، ہم ان ابواب میں ابرہام اور یعقوب کے درمیان کئی مماثلتیں دیکھتے ہیں۔ پیدائش 20:33 میں، یعقوب نے سکم میں خداوند کے لیے ایک مذبح بنایا بالکل ویسے ہی جیسے ابرہام نے اُس سے پہلے پیدائش 7:12 میں کیا تھا۔ مزید برآں، 6:35-7 میں، یعقوب سکم سے بیت ایل منتقل ہوا اور وہاں ایک مذبح بنایا جیسا کہ ابرہام نے پیدائش 8:12 میں کیا تھا۔ دوسرے حصے کی طرح، ابرہام کی زندگی کے ساتھ ان مثبت تعلقات نے ظاہر کیا کہ خدا نے کنعانیوں کے ساتھ یعقوب کی کشمکش کو جائز قرار دیا تھا۔
آئیے اب تیسرے اور پانچویں حصے کی طرف مڑتے ہیں جو یعقوب اور عیسو کی علیحدگی کے اوقات سے متعلق ہیں۔ یہ بیانیے ان دو الگ الگ اوقات پر توجہ مرکوز کرتے ہیں جب بھائی ایک دوسرے سے جدا ہوئے تھے۔ تیسرا حصہ 34:26–22:28 میں یعقوب اور عیسو کی دشمنی پر مبنی علیحدگی کو بیان کرتا ہے۔ اور پانچواں حصہ پیدائش 1:32–17:33 میں یعقوب اور عیسو کی پرامن علیحدگی کو بیان کرتا ہے۔ آئیے یعقوب اور عیسو کی دشمنی پر مبنی علیحدگی کو دیکھیں۔
دشمنی پر مبنی علیحدگی (پیدائش 34:26–22:28)
یہ حصہ چار ایسے احوال پر توجہ مرکوز کرتا ہے جو باری باری عیسو اور یعقوب کے گرد گھومتے ہیں تاکہ ان واقعات کی اخلاقی پیچیدگیوں کو ظاہر کیا جا سکے۔ سب سے پہلے، 34:26 میں ایک مختصر رپورٹ دی گئی ہے کہ عیسو نے اپنے والدین کی مرضی کے خلاف حِتی  بیویوں سے شادی کر کے خود کو بدنام کیا۔ دوسرا، 1:27–5:28 میں ہم ایک طویل بیانیہ پڑھتے ہیں کہ کس طرح یعقوب کی فریب کاری نے اضحاق کی برکت حاصل کر لی۔ اس مشہور کہانی میں، یعقوب نے اپنے باپ اضحاق کو دھوکہ دے کر وہ برکت حاصل کر لی جو عیسو کے لیے تھی۔ جب عیسو کو معلوم ہوا کہ کیا ہوا ہے، تو وہ اس قدر غصے میں آ گیا کہ ربقہ کو یعقوب کی جان کا خطرہ لاحق ہو گیا۔ اس نے اضحاق کو قائل کیا کہ یعقوب کو فدان ارام بھیج دیا جائے جہاں یعقوب اپنے رشتہ داروں میں سے بیوی تلاش کر سکے۔ تیسرا، قارئین کو عیسو کے ساتھ بہت زیادہ ہمدردی محسوس کرنے سے روکنے کے لیے، موسیٰ نے 6:28-9 میں رپورٹ دی کہ عیسو نے اپنے والدین کی نافرمانی کرتے ہوئے اسماعیلی عورتوں سے شادی کی۔ چوتھا اور آخری حصہ 1028:28-22 میں بیت ایل میں ایک خواب کے ذریعے یعقوب کی برکت کا بیان دے کر اضحاق کے وارث کے طور پر یعقوب کے خداوندی انتخاب کی تصدیق کرتا ہے۔
پرامن علیحدگی (پیدائش 1:32–17:33)
تیسرے حصے میں یعقوب اور عیسو کی   علیحدگی کے برعکس، یعقوب کی زندگی کا پانچواں حصہ 1:32–17:33 میں بھائیوں کی پرامن علیحدگی کی رپورٹ دیتا ہے۔ یہ حصہ دو باہم مربوط واقعات پر مشتمل ہے۔ پہلا، ہم 1:32-32 میں عیسو سے ملنے کے لیے یعقوب کی تیاری دیکھتے ہیں۔ ان کی   علیحدگی کے برسوں بعد، یعقوب نے اپنے سے آگے قاصد اور تحائف بھیج کر عیسو سے ملنے کی تیاری کی۔ ہوسیع 4:12 کے مطابق، عیسو سے ملنے سے پہلی رات، یعقوب نے ایک فرشتے کے ساتھ کشتی لڑ کر عاجزی سیکھی اور خدا کی برکت حاصل کی۔
ہم دیکھتے ہیں کہ ربقہ سے پہلے ہی یہ وعدہ کر لیا گیا تھا کہ یعقوب وہ شخص ہو گا جسے برکت ملے گی، لیکن جس طریقے سے یعقوب نے برکت حاصل کرنے کی کوشش کی... اس نے اپنے باپ کو دھوکہ دیا اور جب اس سے اس کا نام پوچھا گیا تو اس نے کہا، "میرا نام عیسو ہے، جو تمہارا پہلوٹھا ہے۔" اس نے جھوٹ بولا... لیکن خدا اسے برکت دیتا ہے؛ خدا اسے بڑھاتا ہے، اسے بہت سی اولاد دیتا ہے تاکہ ابرہام سے کیا گیا وعدہ پورا ہونا شروع ہو جائے—"جیسے ستارے ہیں، ویسی ہی تیری نسل ہو گی"—اور پھر بھی، جب وہ موعودہ زمین کی طرف واپس آ تا ہے، تو  اسے اپنے ماضی کا سامنا کرنا پڑتا ہے۔ اور اس بار، عیسو سے ملنے سے  پچھلی رات، وہ ایک فرشتے سے کشتی لڑ تا ہے اور اس سے پوچھا جاتا ہے، "تیرا نام کیا ہے؟" اور اس بار وہ سچ بولتا ہے۔ وہ کہتا ہے، "میرا نام یعقوب ہے۔" اور اسے ایک نیا نام، اسرائیل، دیا جاتا ہے۔ 
 —ڈاکٹر کریگ ایس کینر
دوسرا واقعہ 1:33-17 میں عیسو کے ساتھ یعقوب کی صلح بیان کرتا  ہے۔ اس حصے میں، بھائی ملتے ہیں اور پھر پرامن شرائط پر جدا ہوتے ہیں۔ اس حصے اور اس کے متوازی (تیسرے حصے) کے درمیان تضادات واضح ہیں۔ یعقوب اب فریبی نہیں بلکہ مخلص اور حلیم بن گیا  تھا۔ عیسو اب بدلہ نہیں لینا چاہتا تھا بلکہ اس نے بھائی کو  معاف کر دیا۔ آخر کار، جڑواں بھائیوں کے درمیان پرانی دشمنی صلح  کی طرف مڑ گئی اور وہ امن کے ساتھ اپنے اپنے راستوں پر چل دیے۔ یہ حصہ اس وقت ختم ہوتا ہے جب عیسو کہانی کے منظر نامے سے غائب ہو جاتا ہے۔ پھر، باب 34 میں، کنعانی اور ایک نیا جغرافیائی ماحول سامنے آتا ہے۔ یہ سب ہمیں پیدائش 1:29–55:31 میں لابن کے ساتھ یعقوب کے وقت کے چوتھے اور مرکزی حصے کی طرف لے جاتا ہے۔
لابن کے ساتھ وقت (پیدائش 1:29–55:31)
لابن کے ساتھ یعقوب کا وقت پانچ اہم حصوں میں منقسم ہے۔ یہ 1:29-14 میں فدان ارام میں یعقوب کی آمد سے شروع ہوتا ہے۔ پھر ہم 14:29-30 میں یعقوب کے ساتھ لابن کی فریب کاری کے بارے میں پڑھتے ہیں جب اس نے اپنی بیٹیوں کو نکاح میں دے کر یعقوب کو دھوکہ دیا۔ یعقوب کی شادیوں کے بعد، 31:29–24:30 میں ہم یعقوب کے بچوں کی پیدائش کے بارے میں پڑھتے ہیں، جو اسرائیل کے قبیلوں کے بزرگ بنے۔ پھر، لابن کے سابقہ دھوکے کے متوازی، 25:30-43 میں موسیٰ نے لابن کے ساتھ یعقوب کی فریب کاری بیان کی  جب اس نے اپنے برسوں کے کام کی اجرت چاہی۔ آخر میں، 1:31-55 میں، ہم فدان ارام سے یعقوب کی روانگی پاتے ہیں، جس میں لابن کے ساتھ کیا گیا امن کا عہد بھی شامل ہے۔ یہ مرکزی ابواب مختلف قسم کے دھوکے اور تنازعات  بیان کرتے ہیں۔ لیکن، جیسا کہ ہم تھوڑی دیر میں دیکھیں گے، یہ یعقوب میں ایک انقلابی تبدیلی لانے  کا باعث بنے۔
جب ہم پیدائش 37-25 میں یعقوب کے بیانیے کو دیکھتے ہیں، تو ہم یعقوب کی زندگی میں ہونے والی تبدیلیوں کا ایک حیرت انگیز سلسلہ دیکھتے ہیں۔ جیسا کہ وہ ایک فریبی کے طور پر آغاز  کرتا ہے، پھر اسے خدا کی طرف سے وہ حیرت انگیز فضل بھرا مکاشفہ ملتا ہے جس میں خدا اس دھوکے کا ذکر نہیں کرتا جو یعقوب نے کیا تھا، بلکہ اس کے بجائے ابرہام کے تمام وعدوں کی اس کے لیے تجدید کرتا ہے۔ اور یعقوب ایک سودے باز بن جاتا ہے کیونکہ وہ خدا کے ساتھ سودا کرتا ہے کہ اگر خدا ان وعدوں کو پورا کرے گا، تو وہ اس میں سے خدا کو تھوڑا حصہ دے گا۔ لیکن یہ کیسا سودا تھا کیونکہ خدا نے اپنے وعدے پورے کیے جب یعقوب کا سامنا لابن کی صورت میں ایک ایسے شخص سے ہوا جو یعقوب سے بھی زیادہ چالاک اور ٹیڑھا تھا۔ اور جیسے ہی یعقوب اپنی زندگی میں خدا کی برکت محسوس کرتا ہے، یہ بالکل واضح ہو جاتا ہے کہ وہ خدا پر بھروسہ کرنے کے لیے زیادہ سے زیادہ تیار ہو جاتا ہے—کم از کم بنیادی سطح پر—تاکہ جب خدا اسے گھر واپس جانے کو کہتا ہے، تو وہ ایسا کرنے کے لیے تیار ہوتا ہے۔ اور پھر آخر کار، یہ فریبی اور سودے باز اس وقت شکست کھا جاتا ہے جب وہ یہ خبر سنتا ہے کہ اس کا بھائی ان تمام مسلح آدمیوں کے ساتھ آ رہا ہے۔ اور پھر وہ شکست خوردہ شخص اس وقت نجات پاتا ہے جب خدا آتا ہے اور یعقوب کہتا ہے، "مجھے  تیری  برکت چاہیے—نہ کہ اپنے باپ کی، نہ عیسو کی۔ یہ آپ کی برکت ہے!" اور انجام کار، اس طریقے سے، اسے اس مقام پر لایا جاتا ہے جہاں وہ خدا پر بھروسہ کرنے کے لیے تیار اور قابل ہوتا ہے اور اسے اب ایک ایسا جوڑ توڑ کرنے والا (manipulator) بننے کی ضرورت نہیں رہتی جو ہر چیز کو اپنے حق میں کرنے کی کوشش کرتا ہے۔
 — ڈاکٹر جان اوسوالٹ
بزرگ یعقوب پر ہمارے سبق میں یہاں تک، ہم نے پیدائش کی کتاب میں یعقوب کی زندگی کی ساخت اور مواد کی تحقیق کی ہے۔ اب ہمیں اپنے دوسرے اہم موضوع کی طرف ر ُخ کرنا  چاہیے: وہ بڑے موضوعات جو ان ابواب میں نظر آتے ہیں۔
بڑے موضوعات

بدقسمتی سے، مسیح کے پیروکار اکثر یہ سمجھتے   ہیں جیسے یعقوب کی کہانی بنیادی طور پر انفرادی مومنین کے لیے لکھی گئی ہو تاکہ وہ اسے براہِ راست اپنی ذاتی زندگیوں پر لاگو کر سکیں۔ بلاشبہ، توریت کے اس حصے میں اس بارے میں بہت کچھ کہا گیا ہے کہ افراد کو کس طرح زندگی گزارنی چاہیے۔ لیکن ہمیں ہمیشہ یہ یاد رکھنا چاہیے کہ پیدائش اس تصور کے  ساتھ نہیں لکھی گئی تھی کہ اوسط درجے کا عام مومن اسے خود پڑھنے کے قابل ہو گا۔ قدیم اسرائیل میں صرف رہنماؤں کو ہی کلامِ مقدس تک براہِ راست رسائی حاصل تھی۔ چنانچہ، یعقوب کی زندگی بنیادی طور پر پوری  اسرائیلی قوم  سے متعلق معاملات کو حل کرنے کے لیے لکھی گئی تھی۔ خدا نے  بنی اسرائیل کو موعودہ زمین میں اپنی بادشاہی قائم کرنے کے مشن پر مامور کیا تھا۔ اور وہاں سے انہیں اس کی بادشاہی کو زمین کے کناروں تک پھیلانا تھا۔ بادشاہی کی تعمیر کا یہی مشن ہمیں قدیم اسرائیل کے لیے اور آج مسیح کی بادشاہی میں رہنے والوں، یعنی  آپ کے اور میرے لیے، یعقوب کی زندگی کے بڑے موضوعات کی شناخت کرنے میں مدد دیتا ہے۔
ابرہام کی زندگی کے اسباق میں ہم نے دیکھا کہ موسیٰ نے چار اہم موضوعات پر زور دیا: ابرہام پر خدا کا فضل، خدا کے ساتھ ابرہام کی وفاداری، ابرہام کے لیے خدا کی برکات، اور ابرہام کے ذریعے دوسروں کے لیے خدا کی برکات۔ یہی موضوعات یعقوب کی زندگی میں دوبارہ سامنے آتے ہیں۔ اسی وجہ سے، ہم اس بات پر غور کریں گے کہ یعقوب کی زندگی کی کہانی ان چار بڑے موضوعات پر کس طرح زور دیتی ہے۔ پہلے، ہم اسرائیل پر خدا کے فضل پرگفتگو  کریں گے؛ دوسرے، خدا کے ساتھ اسرائیل کی وفاداری کی ضرورت؛ تیسرے، اسرائیل کے لیے خدا کی برکات؛ اور چوتھے، ان ابواب کی سب سے اہم خصوصیت یعنی اسرائیل کے ذریعے دوسروں کے لیے خدا کی برکات۔ آئیے ان چند طریقوں سے آغاز کرتے ہیں جن سے یعقوب کی کہانی بنی  اسرائیل پر خدا کے فضل پر توجہ مرکوز کرتی ہے۔
اسرائیل پر خدا کا فضل
ہم اسرائیل پر خدا کے فضل کا دو طریقوں سے جائزہ لیں گے۔ ایک طرف، ہم دیکھیں گے کہ یہ موضوع موسیٰ کے اصل مقصد کا مرکز کیسے تھا اور وہ اپنے قدیم اسرائیلی قارئین پر کس طرح اثر انداز ہونا چاہتا تھا۔ دوسری طرف، ہم ان طریقوں پر غور کریں گے جن سے الٰہی فضل کے اس موضوع کو پیدائش کے اس حصے کے جدید اطلاق پر اثر انداز ہونا چاہیے۔ آئیے سب سے پہلے موسیٰ کے اصل مقصد پر نظر ڈالتے ہیں۔
اصل مفہوم
عام الفاظ میں، بنی اسرائیل کو ان کی اپنی زندگیوں میں خدا کے فضل کے بارے میں سکھانے کے لیے، موسیٰ نے یعقوب کی زندگی میں الٰہی فضل پر تین طریقوں سے زور دیا:
· ماضی کا فضل: سب سے پہلے، موسیٰ نے  یہ  نکتہِ نظر  پیش کیا کہ خدا نے یعقوب کی پیدائش سے بھی پہلے اس پر کس طرح ماضی کا فضل ظاہر کیا تھا۔ یعقوب کی کہانی کا ابتدائی  واقعہ اسی موضوع کی طرف توجہ مبذول کراتا ہے۔ پیدائش 23:25 پر دوبارہ غور کریں جہاں خدا نے ربقہ سے  کہا :
  دو قومیں تیرے پیٹ میں ہیں اور دو قبیلے تیرے بطن سے نِکلتے ہی الگ الگ ہو جائیں گےاور ایک قبیلہ دُوسرے قبیلہ سے زورآور ہو گااور بڑا چھوٹے کی خِدمت کرے گا۔(پیدائش 23:25) 
عہد نامہِ جدید میں رومیوں 11:9-12 میں، پولس رسول نے یہ تبصرہ کیا کہ یعقوب کو خدا کی رحمت کوئی اچھا یا برا کام کرنے سے  پہلے ہی مل گئی تھی  ۔ بالکل اسی طرح،  موعودہ زمین کی طرف موسیٰ  کے پیچھے چلنے بنی اسرائیل کے ان قبیلوں پر خدا کی عنایت  بھی ماضی میں خدا کی رحمتوں پر مبنی تھی۔ استثنا 7:7-8 میں موسیٰ نے اسے اس طرح بیان کیا:  
خُداوند نے جو تُم سے مُحبّت کی اور تُم کو چن لِیا تو اِس کا سبب یہ نہ تھا کہ تُم شُمار میں اَور قَوموں سے زِیادہ تھے کیونکہ تُم سب قَوموں سے شُمار میں کم تھے۔  بلکہ چُونکہ خُداوند کو تُم سے مُحبّت ہے اور وہ اُس قَسم کو جو اُس نے تُمہارے باپ دادا سے کھائی پُورا کرنا چاہتا تھا اِس لِئے خُداوند تُم کو اپنے زورآور ہاتھ سے نِکال لایا اور غُلامی کے گھر یعنی مِصرؔ کے بادشاہ فرِعونؔ کے ہاتھ سے تُم کو مُخلصی بخشی۔ (استثنا 7:7-8) 
· مسلسل فضل: دوسری بات یہ ہے  کہ موسیٰ نے یعقوب کی زندگی میں خدا کے جاری رہنے والے فضل کی ضرورت کو بھی نمایاں کیا۔ اس نے اسرائیلیوں کو سکھایا کہ انہیں اپنی زندگیوں میں خدا کے مسلسل فضل کی کتنی ضرورت ہے۔ یہ توجہ سب سے پہلے پیدائش 24:25-26 میں یعقوب کی پیدائش کے احوال میں ظاہر ہوتی ہے۔ پیدائش 25:26 س پڑھیں:
 اُس کے بعد اُس کا بھائی پَیدا ہُؤا اور اُس کا ہاتھ عیسوؔ کی ایڑی کو پکڑے ہُوئے تھا اور اُس کا نام یعقُوبؔ رکھّا گیا۔ (پیدائش 26:25)  
یعقوب کو یہ نام اس لیے ملا کیونکہ وہ پیدا ہوتے وقت "عیسو کی ایڑی پکڑے ہوئے" تھا۔ یعقوب کا نام عبرانی میں יַעֲקֹ֑ב (yacob) ہے، جو اسی مادے سے نکلا ہے جس کا ترجمہ یہاں "ایڑی" یا عبرانی میں עָקֵב (akeeb) کیا گیا ہے۔ درحقیقت، یعقوب کے نام کا مطلب تھا "وہ جو ایڑی پکڑتا ہے"۔ لیکن، اس صورت میں، اس کے نام میں جوڑ توڑ اور دھوکہ دہی کے معنی شامل تھے کیونکہ یعقوب نے اپنی پیدائش کے دن ہی سے پہلوٹھے کا درجہ حاصل کرنے کی کوشش کی تھی۔ ہم یہ بھی کہہ سکتے ہیں کہ یعقوب کے نام کا مطلب کچھ "فریبی" جیسا تھا۔ یہ پیدائش 36:27 میں عیسو کے اس ردعمل کی وضاحت کرتا ہے جب یعقوب نے اضحاق کو دھوکہ دے کر عیسو کی برکت حاصل کر لی تھی: "
عیسو نے کہا کیا اُس کا نام یعقُوبؔ ٹِھیک نہیں رکھّا گیا؟ کیونکہ اُس نے دوبارہ مُجھے اڑنگا مارا۔ اُس نے میرا پہلوٹھے کا حق تو لے ہی لِیا تھا اور دیکھ! اب وہ میری برکت بھی لے گیا۔ (پیدائش 36:27) 
یعقوب کا نام اس کے اعمال سے پوری طرح مطابقت رکھتا تھا اور اس نے یہ واضح کر دیا کہ اسے اپنی زندگی کے ہر دن خدا کے جاری رہنے والے فضل کی ضرورت تھی۔ موسیٰ نے اکثر خدا کے مسلسل فضل کے ان مظاہروں کی طرف توجہ دلائی جو خاص طور پر اس کے اصل قارئین کے لیے متعلقہ تھے۔ مثال کے طور پر، پیدائش 26:26-33 میں، خدا نے یعقوب کے باپ اضحاق پر رحم کیا اور اسے فلستیوں کے درمیان سلامتی عطا کی۔ جب موسیٰ نے یہ ابواب لکھے، تو اس کے اسرائیلی قارئین کو بھی فلستیوں سے اپنی حفاظت کے لیے خدا کے فضل کی ضرورت تھی۔ اس کے علاوہ، 1:34-31 میں، خدا نے فضل کے ساتھ یعقوب کو کنعانیوں پر فتح بخشی۔ اس مثال سے، موسیٰ کے اصل قارئین نے سیکھا کہ انہیں اپنے دور میں کنعانیوں پر فتح پانے کے لیے خدا کے مسلسل فضل کی کس قدر ضرورت ہے۔
· مستقبل کا فضل: تیسری بات یہ کہ یعقوب کی کہانی خدا کے مستقبل کے فضل  کی طرف بھی توجہ دلاتی  ہے۔ ایک بار پھر، ہم اس موضوع کو موسیٰ کے بیان کے ابتدائی واقعات میں دیکھتے ہیں۔ جیسا کہ آپ کو یاد ہوگا، پیدائش 23:25 میں یعقوب کی پیدائش سے پہلے خدا نے وعدہ کیا تھا:
اور ایک قبیلہ دُوسرے قبیلہ سے زورآور ہو گااور بڑا چھوٹے کی خِدمت کرے گا۔   (پیدائش 23:25) 
اس وعدے سے اشارہ ملا  کہ اسرائیلی موعودہ زمین میں اس قدر اچھی طرح مضبوط  ہو جائیں گے کہ وہ اپنی حکومت—اور اس طرح خدا کی حکومت—کو عیسو کی اولاد کی زمین تک بھی پھیلا دیں گے۔ اور مستقبل کے فضل کا یہ وعدہ موسیٰ کے اصل قارئین کے لیے خاص طور پر اس وقت اہم تھا جب وہ اپنے دور میں ادومیوں کے ساتھ معاملات کر رہے تھے۔ اور خدا نے یعقوب کی زندگی کی کہانی میں مستقبل کے فضل کے کئی دوسرے وعدے بھی کیے۔ مثال کے طور پر، پیدائش 10:28-22 میں بیت ایل میں یعقوب کے خواب میں، خدا نے یعقوب کو مستقبل کی بہت سی رحمتوں کی یقین دہانی کرائی۔ اور بعد میں، خدا نے 11:35-12 میں بیت ایل میں یعقوب کی عبادت کے دوران فضل کے اسی طرح کے وعدوں کی دوبارہ تصدیق کی۔ یعقوب سے مستقبل کے فضل کے ان وعدوں نے موسیٰ کے قارئین کو وہ روشن مستقبل دکھایا جو خدا ان کے ساتھ  کنعان کی فتح اور آباد کاری کی طرف بڑھتے ہوئے  کر رہا تھا۔
  یعقوب کی داستان کے تناظر میں موعودہ زمین پر بنی  اسرائیل  کے حق  کو سمجھنے کے لئے ، ہمیں کم از کم دو مختلف چیزوں کو یاد رکھنا ہو گا۔ ایک یہ کہ یہ کہانیاں بنیادی طور پر یعقوب اور عیسو کے درمیان تضاد کے بارے میں ہیں—وہ گروہ جو ابرہام کے وعدوں کے جائز وارث ہونے کے لیے ایک دوسرے کے مدمقابل تھے۔ اور یعقوب اور عیسو کی کہانیوں   کے درمیان تضاد بہت واضح طور پر ظاہر کرتا ہے کہ عیسو جنوب کی طرف ادومیوں کے پاس چلا گیا اور خدا نے اسے وہ زمین دی—یعنی وہ جگہ جہاں خدا نے اسے آباد کیا—اور اس کے برعکس یعقوب، موعودہ زمین کے لیے ابرہام کو دیے گئے وعدے کا جائز وارث ہے۔ لیکن آپ اسے لابن کی کہانی میں بھی دیکھ  سکتے ہیں، جب یعقوب وہاں سے رخصت ہوتا ہے۔ یہ شمالی پڑوسی ہیں، اس کے رشتہ دار ہیں، لیکن وہ وہاں صرف ایک خاص وقت کے لیے قیام کرتا ہے۔ لیکن یعقوب/عیسو اور یعقوب و لابن کے ان تضادات سے زیادہ اہم حقیقت یہ ہے کہ جب یعقوب اپنے باپ اور اپنے بھائی کو دھوکہ دے کر موعودہ زمین سے جا رہا ہوتا ہے؛ وہ موعودہ زمین کو چھوڑ رہا ہوتا ہے۔ باب 28 میں، وہ بیت ایل میں وہ مشہور خواب دیکھتا ہے جہاں وہ خدا اور فرشتوں کو اپنے سامنے پاتا ہے اور پھر یعقوب کہتا ہے، "کیا آپ براہِ کرم مجھے صرف یہ یقین دلا سکتے ہیں کہ میں اس زمین پر واپس آؤں گا؟" اور خدا اسے یقین دلاتا ہے کہ وہ ایسا ہی کرے گا۔ اور پھر باب 35 میں، آپ کو اس واقعے کی یاد دہانی ملتی ہے جہاں خدا کہتا ہے، "بیت ایل جاؤ؛ ایک مذبح بناؤ۔ اس جگہ پر مذبح بناؤ جس کے بارے میں میں نے تم سے کہا تھا کہ میں تمہیں وہاں واپس لاؤں گا۔" اور جیسا کہ ہم جانتے ہیں، بیت ایل موعودہ زمین میں ہے۔ اور یعقوب کی زندگی کے یہ دو واقعات  مثبت طور پر اس نکتہِ نظر پر زور دیتے ہیں کہ یہ وہ زمین ہے جو خدا نے یعقوب کو اس کی تمام تر ناکامیوں کے باوجود دی تھی، باوجود اس کے کہ اس نے اپنے بھائی کو دھوکہ دیا، اپنے باپ کو دھوکہ دیا، یہاں تک کہ لابن کی زمین میں بھی ایسے کام کیے جو مشکوک تھے۔ ان سب کے باوجود، خدا نے یعقوب کو اس شخص کے طور پر چنا جو اس زمین کا وارث ہو گا جس کا وعدہ اس کے بزرگ ابرہام سے کیا گیا تھا۔
 — ڈاکٹر رچرڈ ایل پریٹ، جونیئر
اب جبکہ ہم نے اصل مفہوم کو ذہن میں رکھتے ہوئے اسرائیل پر خدا کے فضل کا جائزہ لے لیا ہے، آئیے ان طریقوں پر بات کرتے ہیں جن سے خدا کا فضل یعقوب کی کہانی کے جدید  دور پر اطلاق پر اثر انداز ہونا چاہیے۔
جدید دور پر  اطلاق
یقینا، مسیح کے پیروکاروں کے طور پر خدا کے فضل   کو اپنی زندگیوں پر لاگو کرنے کے بے شمار طریقے ہیں۔ لیکن سہولت کی خاطر، ہم اس کے بارے میں مسیح کی بادشاہی کے آغاز، کلیسیا کی پوری تاریخ کے دوران اس کی بادشاہی کے جاری رہنے، اور جلال کے ساتھ اس کی واپسی پر بادشاہی کے کمال (اختتام) کے تناظر میں  دیکھیں گے۔ مسیح کی بادشاہی کے یہ تینوں مراحل ان اہم طریقوں کی نمائندگی کرتے ہیں جن کے ذریعے عہد نامہِ جدید مسیح کے پیروکاروں کو اپنی زندگیوں میں خدا کے ماضی، حال اور مستقبل کے فضل کو پانے کی تعلیم دیتا ہے۔
پہلی بات یہ کہ مسیح کے پیروکاروں کے طور پر، جب ہم یعقوب کی زندگی میں ماضی کے فضل کے مظاہرے دیکھتے ہیں، تو ہمیں یہ یاد کرنا چاہیے کہ خدا نے خاص طور پر مسیح میں اپنی بادشاہی کے آغاز کے ذریعے ہم پر اپنا ماضی کا فضل کیسے ظاہر کیا۔ مسیح کی پہلی آمد فضل کی اس طویل تاریخ کے اختتام پر واقع ہوئی ہے جو پورے عہد نامہ قدیم میں جاری رہی۔ اور جیسا کہ رومیوں 20:5 جیسی آیات اشارہ کرتی ہیں، خدا نے مسیح کی پہلی آمد میں پہلے سے کہیں زیادہ فضل اور رحم ظاہر کیا۔ جیسا کہ پولس نے بیان کیا:
جہاں گناہ زیادہ ہوا وہاں فضل اس سے بھی نہایت زیادہ ہوا (رومیوں 20:5) 
دوسری بات یہ کہ یعقوب کی زندگی میں خدا کا جاری رہنے والا فضل ہمیں مسیح کی بادشاہی کے تسلسل کے دوران خدا کی مسلسل رحمتوں کو تلاش کرنے اور ان پر بھروسہ کرنے کی یاد دلاتا ہے۔ جیسا کہ عبرانیوں 16:4 ہمیں بتاتی ہے، مسیح کے پیروکار "فضل کے تخت کے پاس دلیری کے ساتھ" آ سکتے ہیں۔ اور ہم "اپنی ضرورت کے وقت مدد کے لیے جاری رہنے والا فضل پائیں گے"۔
اور تیسرا، جب ہم یعقوب کو مستقبل کے فضل کے بارے میں خدا کی یقین دہانیاں دیکھتے ہیں، تو ہمیں اپنے لیے خدا کے اس مستقبل کے فضل کو یاد رکھنا چاہیے جو مسیح کی بادشاہی کے کمال پر ظاہر ہوگا۔ بالکل اسی طرح جیسے موسیٰ کے اصل قارئین نے موعودہ زمین میں خدا کے مستقبل کے فضل کے بارے میں سیکھا، مسیح کے پیروکار نئی تخلیق میں خدا کے وعدوں کو پورا ہوتے دیکھنے  کی تمنا  رکھتے  ہیں۔ افسیوں 7:2 جیسی آیات ہمیں یاد دلاتی ہیں کہ مسیح کی واپسی پر، ہم "خدا کے فضل کی بے نہایت دولت" کا تجربہ کریں گے۔

خدا کے ساتھ  بنی اسرائیل کی وفاداری
اب جبکہ ہم نے اسرائیل پر خدا کے فضل کے بڑے موضوع پر بات کر لی ہے، ہمیں دوسرے بڑے موضوع کی طرف مڑنا چاہیے: یعنی خدا کے ساتھ اسرائیل کی وفاداری کی ضرورت۔ عہد نامہ قدیم اور عہد نامہِ جدید دونوں یہ واضح کرتے ہیں کہ ابدی نجات صرف  پر خدا کے فضل سے ملتی ہے۔ کوئی بھی کبھی بھی اعمال کے ذریعے نجات حاصل کرنے کے قابل نہیں رہا۔ لیکن کلامِ مقدس یہ بھی واضح کرتا ہے کہ جب لوگ خدا کا نجات بخش فضل حاصل کرتے ہیں، تو خدا کی روح انہیں تبدیل کرنا شروع کر دیتی ہے، اور وہ اس کی بے شمار رحمتوں کے لیے دلی شکر گزاری کے طور پر خدا کے احکامات پر عمل کرنے کی کوشش کرتے ہیں۔ یہ ہمارے اندر خدا کی روح کا پھل ہے۔ جب ہم یعقوب کی زندگی میں خدا کے ساتھ وفاداری کے موضوع کو دیکھتے ہیں، تو ہمیں ان بنیادی الہیاتی نکتہِ نظر کو ہمیشہ اپنے ذہن میں رکھنا چاہیے۔
یہ سمجھنے کے لیے کہ ہماری مراد کیا ہے، ہم موسیٰ کے اصل مفہوم کے ایک پہلو کے طور پر خدا کے ساتھ اسرائیل کی وفاداری کو دیکھیں گے اور پھر اس موضوع کے جدید اطلاق کی طرف بڑھیں گے۔ آئیے پہلے موسیٰ کے اصل مفہوم پر غور کریں۔
اصل مفہوم
عام الفاظ میں، موسیٰ نے یعقوب کی خدا کے ساتھ وفاداری پر زور دیا تاکہ وہ اپنے اصل قارئین کو ان کے اپنے دور میں خدا کے ساتھ وفادار رہنے کی نصیحت کر  سکے۔ موسیٰ نے ایسا کرنے کے لیے سب سے واضح   طور پر  یہ دکھایا کہ خدا نے یعقوب کو اپنے وفادار خادم کے طور پر کس طرح تبدیل کیا۔ یعقوب کی کہانی کے ابتدائی حصوں میں، اس بزرگ کو زیادہ تر ایک منفی رنگ میں پیش کیا گیا ہے۔ یعقوب کی پیدائش کے وقت  اسے اپنے بھائی کی ایڑی پکڑے ہوئے دکھایا جاتا ہے، اور یوں پہلوٹھی کا مقام حاصل کرنے کی کوشش نظر آتی  ہے۔     ہم دیکھتے  ہیں کہ جوانی میں یعقوب نے عیسو کی بھوک کا فائدہ اٹھا کر عیسو کا پہلوٹھی کا حق اپنے نام کر لیا۔ اس نے اپنے بوڑھے باپ کو بھی دھوکہ دیا تاکہ عیسو کے لیے مخصوص برکت ، خود حاصل کر سکے۔ اِس ابتدائی منفی کردار نگاری میں واحد استثنیٰ بیت ایل میں یعقوب کی مَنت ہے جہاں اس نے قسم کھائی تھی کہ اگر خدا اس کی حفاظت کرے گا، تو خداوند اس کا خدا ہوگا۔
اب، اس منت کے بعد، یعقوب لابن کے ساتھ رہنے چلا گیا۔ بظاہر، بیت ایل میں یعقوب کے دل میں وفاداری کا جو بیج بویا گیا تھا، وہ ضرور بڑھتا رہا ہوگا۔ اپنے سسر کے ہاتھوں ناروا سلوک کے باوجود، جب یعقوب لابن کے پاس سے واپس آیا، تو وہ ایک نیا انسان بن چکا تھا۔
موسیٰ نے اس تبدیلی کو کم از کم چار طریقوں سے واضح کیا۔ اول ، موسیٰ نے دکھایا  کہ یعقوب نے عیسو  کے سامنے ندامت دکھائی۔ 4:32-5 میں، یعقوب نے اپنے خادم کو ہدایت کی کہ وہ اس کی طرف سے عیسو کو "میرا مالک" کہہ کر مخاطب کرے۔ اور جب یعقوب خود آخر کار پیدائش 8:33 میں عیسو سے ملا، تو اس نے براہِ راست اسے "اے میرے خداوند" کہہ کر پکارا۔
دوم، یعقوب نے خدا  کے سامنے  ندامت دکھائی۔ مثال کے طور پر، پیدائش 10:32 میں یعقوب نے خدا کے سامنے اعتراف کیا:
مَیں تیری سب رحمتوں اور وفاداری کے مُقابلہ میں جو تُو نے اپنے بندہ کے ساتھ برتی ہے بِالکُل ہیچ ہُوں (پیدائش 10:32) 
سوم، یعقوب نے خدا سے ایک نیا نام پایا۔ پیدائش 22:32-32 میں، یعقوب نے یبوق کے گھاٹ پر ایک فرشتے کے ساتھ کشتی لڑی۔ آیت 27 میں، یعقوب نے بنیادی طور پر فرشتے کے سامنے یہ مان کر کہ اس کا نام یعقوب ہے، دراصل  اعتراف کیا کہ وہ ایک "فریبی" رہا ہے، ۔ لیکن فرشتے نے پیدائش 28:32 میں یعقوب کے اعتراف کا جواب دیتے ہوئے کہا:
تیرا نام آگے کو یعقُوبؔ نہیں بلکہ اِسرائیلؔ ہو گا کیونکہ تُو نے خُدا اور آدمِیوں کے ساتھ زور آزمائی کی اور غالِب ہُؤا۔ (پیدائش 28:32) 
بائبل کے بہت سے دوسرے ناموں کی طرح،   יִשְׂרָאֵ֑ (اسرائیل) اپنی تاریخ کے کسی موڑ پر خدا کی ستائش  کا نام تھا  جس کا مطلب ہے، "خدا جدوجہد کرتا ہے" یا "لڑتا ہے"۔ یہ عبرانی فعل שָׂרָה (سارہ) سے نکلا ہے، جس کا ترجمہ آیت 28 میں "تو نےزور آزمائی  کی" کے طور پر کیا گیا ہے۔ فرشتے نے وضاحت کی کہ یہ نام یعقوب پر ایک خاص طریقے سے لاگو ہوتا ہے کیونکہ اس نے "خدا اور آدمیوں کے ساتھ کشتی لڑی اور غالب آیا"۔ خدا کے ساتھ یعقوب کی کشمکش کا اشارہ اسی منظر میں برکت کے لیے اس کی کشتی لڑنے کی طرف ہے۔ اور غالباً، انسانوں کے ساتھ یعقوب کی کشمکش سے مراد عیسو اور لابن کے ساتھ اس کی جدوجہد ہے۔ یعقوب کی زندگی کے حوالے سے، اس کے نئے نام نے واضح  کیا کہ وہ ایک نیا انسان بن گیا تھا۔ فریبی بنے  رہنے کی بجائے، یعقوب اب "اسرائیل" بن گیا تھا- وہ جس نے زورآزمائی  کی اور غالب آیا۔
آپ پیدائش کی کتاب میں خدا کی طرف سے یعقوب کے نام  کو  اسرائیل میں تبدیل کرنے  کی دلچسپ کہانی پڑھتے ہیں۔ یعقوب نے ایک فرشتے سے کشتی لڑی تھی اور اسے احساس ہوا کہ وہ فرشتہ خدا کی نمائندگی کرتا ہے؛ وہ خدا کا فرشتہ تھا۔ اور اسے احساس ہوا کہ خدا کے پاس اس کے لیے ایک خاص منصوبہ ہے۔ خدا نے اس پر توجہ دی تھی، اس سے ملاقات کی تھی، اور اس کے لیے ایک ایسا مقصد رکھا تھا جو بہت ہی اہم تھا۔ اور یوں، اسے نیا نام ملا... ہم جانتے ہیں کہ قدیم اسرائیل میں، لوگ بچوں کے نام ان کی پیدائش تک نہیں رکھتے تھے۔ وہ پہلے سے نام نہیں رکھتے تھے۔ وہ یہ نہیں کہتے تھے کہ اگر لڑکا ہوا تو ہم اسے یہ نام دیں گے، اور اگر لڑکی ہوئی تو وہ نام دیں گے۔ اس کے بجائے، وہ کسی قسم کے اشارے، کسی علامت یا کسی نشان کا انتظار کرتے تھے۔ اب، یہ یعقوب کے ساتھ اس وقت ہوا تھا جب وہ پیدا ہوا کیونکہ وہ—جب بطن سے باہر آیا—اپنے بھائی عیسو کی ایڑی پکڑے ہوئے تھا۔ چنانچہ اسے ایک نام ملا، عبرانی میں "یاکوف"، جس کا مطلب ہے "ایڑی پکڑنے والا" یا "ایڑی والا شخص"۔ اور وہ زندگی بھر  ا س نام کو  ساتھ لے کر چلا... لیکن جب خدا اس سے ملا تو اُسے  واقعی ایک نئی زندگی ملی    ۔ جب خدا نے یعقوب کو تھام لیا اور اسے اس کے حقیقی مقصد کا احساس دلایا، کہ وہ ایک قوم کا باپ ہوگا، اپنے باپ اضحاق یا اپنے دادا ابرہام سے بھی کہیں زیادہ براہِ راست طریقے سے... اور یوں یعقوب سے اسرائیل میں وہ تبدیلی واقعی ایک خوبصورت چیز ہے اور ہم اس میں خدا کے کردار کی  جھلک دیکھتے  ہیں، کہ اس نےبنی  اسرائیل کے  باپ کو اپنی خدمت کے لیے بلایا اور اُس نسل  کو پیدا کیا جنہیں وہ زمین پر اپنی پہلی قوم بنانے کے لیے استعمال  کرنے والا تھا۔ 
— ڈاکٹر ڈگلس اسٹورٹ
موسیٰ کے اصل قارئین کے لیے یعقوب کے نئے نام کی اہمیت کا اندازہ لگانا مشکل نہیں۔ "اسرائیل" ان بارہ قبیلوں کا قومی نام تھا جن کی قیادت موسیٰ نے مصر سے موعودہ زمین کی طرف کی تھی۔ جب انہوں نے خدا کے وفادار خادم کے طور پر اس بزرگ کے نئے نام کے بارے میں سنا، تو انہیں یاد دلایا گیا کہ بنی  اسرائیل ہونے کے ناطے، انہیں بھی بالکل اسی طرح جدوجہد کرنے اور غالب آنے کے لیے کہا  گیا ہے جیسے یعقوب نے کیا تھا۔
لابن کے ساتھ گزارے گئے وقت کے بعد، یعقوب کی ایک چوتھی اور مثبت تصویر وہ مخلصانہ عبادت تھی جو اس نے بیت ایل واپسی پر کی۔ جس طرح اس نے پیدائش 20:28-21 میں بیت ایل کے مقام پر خدا کے ساتھ وفاداری کی منت مانی تھی، یعقوب نے پیدائش 3:35 میں بیت ایل ہی میں ایک مذبح بنایا اور پوری سچائی کے ساتھ خداوند کی عبادت کی۔
یعقوب کی زندگی میں آنے والی اس تبدیلی کے بارے میں موسیٰ کے بیان کے   اصل قارئین کے لیے دو اہم نتائج تھے۔ اس نے یعقوب کی بے وفائی کو اس لیے پیش کیا کیونکہ اس کے قارئین کو ان بہت سے کاموں کو تسلیم  کرنے کی ضرورت تھی جن سے وہ خود خدا کے ساتھ بے وفائی کر چکے تھے۔ لیکن اس نے یعقوب کی خدا کے ایک وفادار خادم میں تبدیلی کو اس لیے پیش کیا تاکہ اپنے قارئین کی حوصلہ افزائی کرے کہ وہ اپنے دور میں یعقوب کی وفاداری کی تقلید کریں۔ اور جس طرح موسیٰ کے اصل قارئین کو خدا کے فضل پر بھروسہ کرنے کی ضرورت تھی، اسی طرح انہیں موعودہ زمین میں زندگی کے چیلنجوں کا سامنا کرتے ہوئے خدا کی وفادارانہ خدمت کے لیے خود کو وقف کرنے کی بھی ضرورت تھی۔
اب جبکہ ہم نے موسیٰ کے اصل مفہوم کے حوالے سے خدا کے ساتھ اسرائیل کی وفاداری کے موضوع کا مشاہدہ کر لیا ہے، ہمیں اس موضوع کو یعقوب کی زندگی کے اپنے زمانے میں  جدید اطلاق کے ایک پہلو کے طور پر دیکھنا چاہیے۔ اپنے مقاصد کے لیے، ہم ایک بار پھر  دیکھیں  گے کہ یعقوب کی زندگی کا یہ پہلو مسیح کی بادشاہی کے آغاز، تسلسل اور تکمیل  کے لحاظ سے ہم پر کیسے لاگو ہوتا ہے۔
جدید  دور پر اطلاق
پہلی بات یہ کہ جب بھی یعقوب کی زندگی کا بیان ہمیں خدا کے ساتھ وفادار رہنے کی اپنی ذمہ داری پر غور کرنے کی طرف لے جاتا ہے، تو ہمیں یہ بات ذہن میں رکھنی چاہیے کہ مسیح نے خود اپنی بادشاہی کے آغاز میں تمام راستبازی کو کس طرح پورا کیا۔ عبرانیوں 15:4 ہمیں بتاتی ہے کہ مسیح کو بالکل ہماری طرح آزمایا گیا، لیکن اس نے کبھی گناہ نہیں کیا۔ درحقیقت، مسیح خدا کے احکامات کے ساتھ اس قدر وفادار تھا کہ وہ ان تمام لوگوں کی جگہ جو اس پر ایمان لاتے ہیں، خدا کی عدالت کے تحت صلیب پر مرنے کے لیے تیار ہو گیا۔ اور اس کی کامل راستبازی اب ایمان کے ذریعے ہماری طرف منسوب کی جاتی ہے۔ مسیح کی اپنی بادشاہی کے آغاز میں خدا کے ساتھ اس کی ذاتی وفاداری ہمیں یعقوب کی زندگی کے اطلاق کو محض اخلاقیات تک محدود کرنے سے بچاتی ہے—جیسے "یہ کرو؛ وہ نہ کرو"۔ یعقوب کی زندگی کے ہر اخلاقی نتیجے کو سب سے پہلے ہماری طرف سے مسیح کی اپنی تمام راستبازی کی تکمیل کے تناظر میں دیکھا جانا چاہیے۔
دوسری بات یہ کہ جب ہم یعقوب کی کہانی میں وفاداری کا موضوع دیکھتے ہیں، تو ہمیں آج مسیح کے لیے اپنی وفادارانہ خدمت کے لیے رہنمائی ملتی ہے۔ مسیح کی بادشاہی کے تسلسل کے دوران، یعقوب کی زندگی اب بھی ہمیں خدا کے ساتھ اپنی وفاداری پر غور کرنے کی دعوت دیتی ہے۔ ہمیں عبرانیوں 1:12-2 جیسے اقتباسات کی یاد دلائی جاتی ہے جو ہمیں ان لوگوں کی وفاداری کی تقلید کرنے کی ترغیب دیتے ہیں جو  یعقوب سمیت  ہم سے پہلے گزر چکے ہیں، ۔
اور تیسری بات یہ کہ یعقوب کی کہانی کا ہر وہ پہلو جو انسانی وفاداری کی ضرورت کو چھوتا ہے، اسے ہمارے دلوں کو خدا کی بادشاہی  کی تکمیل  پر مسیح کے ساتھ وفاداری کی طرف موڑنا چاہیے۔ وفاداری کا موضوع ہمیں یاد دلاتا ہے کہ ہم جو مسیح کے پیچھے چلتے ہیں، ایک دن خدا کے کامل اور وفادار خادموں میں بدل جائیں گے۔ جیسا کہ عہد نامہِ جدید میں 1 یوحنا 2:3 سکھاتا ہے کہ جب مسیح واپس آئے گا، تو "ہم اس کی مانند ہوں گے"۔
ہم یعقوب کی کہانیوں کو آج اپنی زندگیوں پر اس طرح لاگو کر سکتے ہیں کہ یہ دیکھیں کہ یعقوب سے خدا کی برکت کا وعدہ کیا گیا تھا۔ یہ خدا کا کلام تھا جس نے وعدہ کیا تھا کہ اس نے یعقوب کے ساتھ اپنی محبت قائم کی ہے، اور پھر بھی، یعقوب نے اپنی زندگی کا ایک بڑا حصہ ہر جائز و ناجائز طریقے سے وہ حاصل کرنے کی کوشش میں گزار دیا  جس کا  خدا نے پہلے ہی اس سے وعدہ کر رکھا تھا۔ چنانچہ، ہم اکثر یعقوب کی طرح ہوتے ہیں۔ ہم زندگی میں—کبھی کبھی ہر   طریقے  سے—وہ حاصل کرنے کی تگ و دو کرتے ہیں جو خدا نے ہم سے پہلے ہی وعدہ کر رکھا ہے، بلکہ حقیقت میں، مسیح میں ہمیں دے دیا ہے۔ عہد نامہِ جدید کی کوئی بھی آیت شاید اس بات کی اتنی اچھی وضاحت نہیں کرتی جتنی رومیوں 32:8 کرتی ہے: "جس نے اپنے ہی بیٹے کو دریغ نہ کیا، تو اس کے ساتھ ہمیں سب چیزیں کس طرح نہ بخشے گا؟" مسیح کے ذریعے ہم خاص طور پر زبور 46 کے الفاظ سن سکتے ہیں: "خاموش ہو جاؤ اور جان لو کہ میں ہی خدا ہوں،" اور—اگر میں اضافہ کر سکوں تو—یہ جان لو کہ وہ ایک اچھا خدا ہے، جو اپنے عہدی بچوں کے ساتھ مہربانی کا برتاؤ کرتا ہے۔
  —ریورنڈ مائیکل جے گلوڈو
اسرائیل پر خدا کے فضل اور خدا کے ساتھ اسرائیل کی وفاداری کے بڑے موضوعات کو دیکھنے کے بعد، اب ہمیں توریت کے اس حصے کے تیسرے بڑے موضوع کی طرف مڑنا چاہیے: اسرائیل کے لیے خدا کی برکات۔
اسرائیل کے لیے خدا کی برکات
ہم اسرائیل کے لیے خدا کی برکات کا جائزہ اسی طرح لیں گے جس طرح ہم نے موسیٰ کے دیگر موضوعات کی تحقیق کی ہے۔ ہم پہلے موسیٰ کے اصل مفہوم کے نکتہِ نظر سے سوچیں گے، اور پھر ہم اس موضوع کے اپنے جدید  دور میں اطلاق پر غور کریں گے۔ آئیے موسیٰ کے اصل مفہوم سے آغاز کرتے ہیں۔
اصل مفہوم
عام الفاظ میں، اپنے لوگوں کے ساتھ خدا کا عہدی تعلق ہمیشہ فرمانبرداری کے لیے برکات اور نافرمانی کے لیے لعنتوں پر مشتمل ہوتا ہے۔ اس میں کوئی شک نہیں کہ یعقوب نے اپنی نافرمانی کے منفی نتائج کا تجربہ کیا۔ مثال کے طور پر، اپنے بھائی اور باپ کو دھوکہ دینے کے بعد، یعقوب کو اپنی جان بچانے کے لیے بھاگنا پڑا۔ اسے اپنے سسر، لابن کے ہاتھوں بھی مشکل وقت کا سامنا کرنا پڑا۔
لیکن موسیٰ نے واضح طور پر ان برکات پر کہیں زیادہ زور دیا جو خدا نے یعقوب کو عطا کی تھیں تاکہ وہ اپنے اصل قارئین کو یاد دلا سکے کہ خدا نے انہیں بھی بہت سی برکتیں دی ہیں۔ یعقوب کی زندگی میں خدا کی برکات کو   دو  بڑے بڑے گروہوں میں تقسیم کیا جا سکتا ہے:
 یعقوب کی نافرمانی کے باوجود ملنے والی برکات
 اور ،یعقوب کی فرمانبرداری کے جواب میں ملنے والی برکات۔
ایک طرف، یعقوب نے اپنی بے وفائی کے باوجود برکات حاصل کیں۔ مثال کے طور پر، پیدائش 27:27-29 میں، یعقوب نے اضحاق کے ذریعے خدا کی برکت حاصل کی حالانکہ اس نے یہ برکت  اضحاق کو دھوکہ دے کر حاصل کی تھی۔ یعقوب نے 13:28-15 میں بیت ایل کے مقام پر بھی خدا کی برکات پائیں باوجود اس کے کہ وہ عیسو سے اپنی جان بچا کر بھاگ رہا تھا۔
دوسری طرف، یعقوب کی کہانی کے بعد کے حصوں میں، خدا کی برکات یعقوب کی وفاداری کے جواب میں ملیں۔ مثال کے طور پر، پیدائش 1:29–55:31 میں، خدا نے یعقوب کو لابن کے ذریعے خاندان اور دولت کی برکات عطا کیں۔ جب یعقوب نے عاجزی اختیار کی، تو خدا نے اسے پیدائش 1:32–17:33 میں عیسو کے ذریعے برکتیں عطا کیں۔ اسی طرح، پیدائش 18:33–31:34 میں، یعقوب نے سکم کے مقام پر اس وقت خدا کی برکات حاصل کیں جب اس کے بیٹوں کا کنعانیوں کے ساتھ تنازع ہوا۔ خدا نے یعقوب کو 9:35-13 میں بیت ایل کے مقام پر بھی برکتیں دیں، جب اس بزرگ نے خود کو خدا کی عبادت کے لیے وقف کر دیا۔
موسیٰ جانتا تھا کہ وہ اسرائیلی جو خروج اور فتحِ کنعان کے لیے اس کے پیچھے چل رہے تھے، انہیں بہت سے چیلنجوں کا سامنا کرنا پڑے گا۔ چنانچہ، اِن اور بہت سے دوسرے اقتباسات میں، موسیٰ نے یعقوب کے لیے خدا کی برکات پر توجہ مرکوز کی تاکہ اپنے اصل قارئین میں شکر گزاری پیدا کرے اور انہیں خدا کی برکات کے مزید حصول کے لیے متحرک کرے۔ ایک بار جب ہم اسرائیل کے لیے خدا کی برکات کے موضوع میں اصل مفہوم کو دیکھ لیتے ہیں، تو جدید اطلاق کے لیے ان معاملات کی اہمیت کو سمجھنا مشکل نہیں رہتا۔
جدید دور پر  اطلاق
اپنی سابقہ گفتگو کے مطابق، ہم ایک بار پھر مسیح کی بادشاہی کے آغاز، تسلسل اور تکمیل  کے تناظر میں بات کریں گے۔ ہمیں سب سے پہلے بادشاہی کے آغاز کے دوران خود مسیح کی طرف اپنے دلوں کو موڑنا چاہیے۔ یعقوب کے برعکس، یسوع نے بے وفائی کے ساتھ کوئی برکت حاصل نہیں کی؛ وہ گناہ سے پاک تھا۔ لیکن چونکہ وہ باپ کے ساتھ وفادار تھا، اس لئے یسوع نے زمین پر اپنی زندگی کے دوران عظیم برکات حاصل کیں اور آسمان پر  جانے کے  بعد اس سے بھی کہیں زیادہ برکتیں پائیں۔ یسوع کی اپنی برکات کے بارے میں سب سے قابلِ ذکر بات یہ ہے کہ، جیسا کہ افسیوں 3:1 جیسی آیات سکھاتی ہیں، مسیح کے ساتھ اپنے اتحاد کے ذریعے، ہم ان برکات میں شریک ہوتے ہیں جو یسوع نے حاصل کیں۔
اس کے علاوہ، عہد نامہِ جدید سکھاتا ہے کہ مسیح اپنی بادشاہی کے تسلسل کے دوران اپنے لوگوں پر برکات انڈیلتا ہے۔ بالکل ویسے ہی جیسے اس نے یعقوب کے ساتھ کیا، خدا ہمیں برکت دیتا ہے، کبھی ہماری بے وفائی کے باوجود اور کبھی ہماری وفاداری کے جواب میں۔ اب، مسیح کے پیروکاروں کے لیے زندگی خود انکاری اور دکھوں سے بھری ہوئی ہے۔ لیکن 2 کرنتھیوں 21:1-22 اور افسیوں 13:1-14 جیسےحوالے  یہ واضح کرتے ہیں کہ خدا نے ہم میں سے ہر ایک پر اپنی روح القدس کی حیرت انگیز برکت کی مہر لگانے کا وعدہ کیا ہے۔ روح القدس ہمارے اندر اور ہمارے درمیان آنے والی دنیا میں ہماری اس سے بھی بڑی میراث کی ضمانت کے طور پر رہتا ہے۔
چنانچہ، جب بھی ہم پیدائش کی کتاب میں یعقوب کے لیے خدا کی برکات دیکھتے ہیں، تو ہمیں ان بے پناہ برکات کی یاد دلائی جاتی ہے جو ہم مسیح کی بادشاہی  کی تکمیل  پر حاصل کریں گے۔ جیسا کہ متی 34:25 جیسی آیات اتنی وضاحت سے سکھاتی ہیں، جب مسیح واپس آئے گا، تو خدا ہمیں "اس بادشاہی میں خوش آمدید کہے گا جو دنیا کی پیدائش سے ہمارے لیے تیار کی گئی ہے"۔
اسرائیل پر خدا کے فضل، خدا کے ساتھ اسرائیل کی وفاداری، اور اسرائیل کے لیے خدا کی برکات کے بڑے موضوعات کو دیکھنے کے بعد، اب ہمیں موسیٰ کے بیان کے چوتھے       موضوع کی طرف مڑنا چاہیے  جو یعقوب کے بارے میں سب سے نمایاں موضوع ہے: اسرائیل کے ذریعے دوسروں کے لیے خدا کی برکات۔

اسرائیل کے ذریعے خدا کی برکات
پہلے کی طرح، ہم اسرائیل کے ذریعے خدا کی برکات کے موضوع کا جائزہ موسیٰ کے اصل مفہوم کے نکتہِ نظر سے لیں گے اور پھر اس موضوع کے جدید اطلاق کی طرف مڑیں گے۔ آئیے پہلے موسیٰ کے اصل مفہوم پر نظر ڈالتے ہیں۔
اصل مفہوم
اصل قارئین کے لیے اس موضوع کی اہمیت کو سمجھنے کے لیے، ہمیں بنی اسرائیل کے باپ کے طور پر ابرہام کو سونپے گئے خدا کے خصوصی حکم کو یاد کرنے کی ضرورت ہے۔ پیدائش میں ابرہام کی کہانی واضح کرتی ہے کہ خدا نے اسرائیل کے لوگوں کو انسانیت کے اصل مقصد کو پورا کرنے  کی  قیادت کا حکم دیا تھا۔ انہیں پھلنا پھولنا تھا اور زمین کو خدا کے وفادار وں  سے بھر دینا تھا۔ اور ایسا کرنے کا ایک طریقہ یہ تھا کہ وہ زمین کی دیگر قوموں تک خدا کی برکات کو پھیلائیں۔ جیسا کہ ہم پیدائش 2:12-3 میں پڑھتے ہیں، خدا نے ابرہام سے  کہا:
مَیں تُجھے ایک بڑی قَوم بناؤں گا اور برکت دُوں گا اور تیرا نام سرفراز کرُوں گا۔ سو تُو باعِثِ برکت ہو! جو تُجھے مُبارک کہیں اُن کو مَیں برکت دُوں گا اور جو تُجھ پر لَعنت کرے اُس پر مَیں لَعنت کرُوں گااور زمِین کے سب قبیِلے تیرے وسِیلہ سے برکت پائیں گے۔(پیدائش 2:12-3) 
یہاں غور کریں کہ خدا نے ابرہام کو خدا کی بادشاہی کی برکات "زمین کے سب قبیلوں" تک پھیلانے کے لیےکہا۔ لیکن یہ بھی نوٹ کریں کہ اگرچہ خدا کی برکات پوری زمین پر پھیلنی تھیں، پھر بھی  ہر شخص برکت نہیں پائے گا۔ خدا نے فرمایا: "جو تُجھے مُبارک کہیں اُن کو مَیں برکت دُوں گا اور جو تُجھ پر لَعنت کرے اُس پر مَیں لَعنت کرُوں گا۔" دوسرے لفظوں میں، کچھ لوگ اسرائیل کی کوششوں کو مسترد کر دیں گے، اور دوسرے انہیں قبول کریں گے۔ اور خدا نے اسی کے مطابق دوسری قوموں کو برکت دینے یا لعنت کرنے کا وعدہ کیا۔
دلچسپ بات یہ ہے کہ برکت اور لعنت کا وہی دوہرا عمل جو خدا نے ابرہام پر ظاہر کیا تھا، پیدائش 29:27 میں یعقوب کے لیے بھی دہرایا گیا، جب اضحاق نے یعقوب کو برکت دیتے ہوئے کہا:
جو تُجھ پر لَعنت کرے وہ خُود لَعنتی ہو اور جو تُجھے دُعا دے وہ برکت پائے! (پیدائش 29:27) 
موسیٰ نے یعقوب کی زندگی کے بیان   کا زیادہ تر حصہ اس بات کی نشاندہی کے لیے وقف کیا کہ اس بزرگ نے اپنے دور میں مختلف لوگوں کے ساتھ کیسے معاملات کیے۔ یہ ان گروہوں کے آباؤ اجداد تھے جن کے ساتھ موسیٰ کے دور میں اسرائیلیوں کا واسطہ پڑ رہا تھا۔ چنانچہ، اس طرح موسیٰ نے اسرائیل کو سکھایا کہ کسی خاص گروہ کے ساتھ کیسا سلوک کرنا ہے۔ کیا انہیں جنگ کرنی چاہیے؟ یا انہیں امن قائم کرنا چاہیے؟ مثال کے طور پر، یعقوب کی کہانیاں موعودہ زمین کی حدود کے اندر رہنے والے دو گروہوں سے متعلق ہیں۔
ایک طرف، چھٹا حصہ، 18:33–15:35 میں یعقوب اور کنعانیوں کے درمیان مقابلوں کی رپورٹ دیتا ہے۔ پیدائش 16:15 میں، خدا نے واضح کر دیا تھا کہ وہ اسرائیل کو اس وقت تک مصر سے باہر نہیں لائے گا جب تک کہ "اموریوں کے گناہ کا پیمانہ" (جو کہ کنعانیوں کے لیے ایک اور اصطلاح ہے) "لبریز نہ ہو جائے۔" چند مستثنیات، جیسے راحب، کے علاوہ کنعانیوں نے موسیٰ کے دور تک موعودہ زمین کو اس قدر ناپاک کر دیا تھا کہ خدا نے اسرائیل کو انہیں تباہ کرنے کا حکم دیا۔ لہذا، یہ حیرت کی بات نہیں ہے کہ موسیٰ نے اہل سِکم پر یعقوب کی فتح اور دوسرے کنعانیوں سے یعقوب کی الٰہی حفاظت کا ذکر کیا۔
دوسری طرف، یعقوب کی زندگی کا دوسرا حصہ 1:26-33 میں، اضحاق اور فلستیوں کے درمیان مقابلوں کے بارے میں بتاتا ہے۔ کنعانیوں کے ساتھ یعقوب کی کشمکش کے برعکس، یہ حصہ فلستیوں کے ساتھ اضحاق کے امن پر توجہ مرکوز کرتا ہے۔ ہم یشوع 1:13-5  میں پڑھتے  ہیں کہ فلستی ان زمینوں میں رہتے تھے جن کا خدا نے اسرائیل سے وعدہ کیا تھا۔ لیکن ان کا نام ظاہر کرتا ہے کہ فلستی ایک سمندری قوم تھے جو کفتور سے آئے تھے۔ اس وجہ سے، وہ فوری طور پر کنعانیوں کے خلاف خدا کی عدالت کے تحت نہیں آئے تھے۔ اس پالیسی کی تائید پیدائش 22:21-34 میں ابرہام اور 26:26-33 میں اضحاق کی مثالوں سے ہوتی ہے۔ ان دونوں بزرگوں نے فلستیوں کے ساتھ امن کے معاہدے کیے تھے۔ نتیجے کے طور پر، موسیٰ کے دور میں اسرائیلیوں کو ابرہام اور اضحاق کی تقلید کرتے ہوئے فلستیوں کے ساتھ امن سے رہنے کی کوشش کرنی تھی۔ یہ تو بہت بعد میں ہوا جب بعد کی نسلوں میں فلستیوں نے اس امن کو توڑا تو اسرائیل نے ان کے خلاف جنگ لڑی۔
ان مثالوں کے علاوہ، یعقوب کی کہانی ان لوگوں کا  ذکر بھی کرتی ہے جو موعودہ زمین سے باہر رہتے تھے۔ مثال کے طور پر، 1:29–55:31 میں لابن کے ساتھ یعقوب کے وقت کا مرکزی حصہ اسرائیلیوں کے ان دور کے رشتہ داروں پر توجہ مرکوز کرتا ہے جو موعودہ زمین کے شمال میں، فدان ارام میں رہتے تھے۔ وہاں یعقوب کے وقت کا بیان  اس دھوکہ دہی کے خلاف خبردار کرتا ہے جو لابن اور اس کے خاندان کا خاصہ تھی۔ لیکن پیدائش 51:31-55 بتاتی ہیں  کہ یعقوب اور لابن نے اپنے درمیان جغرافیائی سرحد کا احترام کرنے اور ایک دوسرے کے ساتھ امن سے رہنے کی قسم کھائی۔ اس نے یہ واضح کر دیا کہ موسیٰ کی پیروی کرنے والے اسرائیلیوں کو اپنی شمالی سرحد پر رہنے والے رشتہ داروں کے ساتھ امن سے رہنا تھا۔ یہ تو بعد کی بات تھی کہ اسرائیل کو اس جگہ بھی خدا کی بادشاہی پھیلانی تھی۔
موعودہ زمین اور شمالی سرحد پر رہنے والے لوگوں کے علاوہ، یعقوب کی زندگی کی کہانی کا بڑا حصہ اس کے اپنے بھائی عیسو کے ساتھ اس کے معاملات پر توجہ مرکوز کرتا ہے۔ جیسا کہ ہم نے نوٹ کیا ہے، پیدائش 19:25-34 میں بھائیوں اور قوموں کے درمیان کشمکش کا آغاز اس حقیقت پر زور دیتا ہے کہ یعقوب اور عیسو کے معاملات اسرائیل کے ان ادومیوں کے ساتھ تعلقات کا پیش خیمہ تھے جو موعودہ زمین کی جنوبی سرحد، شعیر میں رہتے تھے۔
پیدائش کے اصل قارئین کے لیے ادوم خاص طور پر اہم تھا کیونکہ جب وہ موعودہ زمین کی جنوبی سرحد کے ساتھ حرکت کر رہے تھے تو انہیں ادومیوں کی دشمنی کا سامنا کرنا پڑا تھا۔ خدا نے اسرائیلیوں کو اس خطے کی دیگر قوموں کے ساتھ جنگ کرنے کی ہدایت دی تھی، لیکن استثنا 4:2-6 اور گنتی 14:20-21 میں ہم دیکھتے ہیں کہ موسیٰ نے بنی  اسرائیل کو خاص طور پر ہدایت کی کہ وہ اپنے رشتہ داروں، ادومیوں کے ساتھ عاجزی اور امن سے رہیں۔
یعقوب کی کہانی نے اسرائیلیوں کو یاد دلایا کہ یعقوب نے دھوکے کے ذریعے خدا کی برکت حاصل کی تھی۔ اس نے یہ بھی بتایا کیا کہ یعقوب نے عیسو  کے لئے عاجزی اختیار کی۔ اور اس سے بڑھ کر، یعقوب کے بارے میں کہانیاں یعقوب اور عیسو اور ان کی نسلوں کی پرامن، جغرافیائی علیحدگی پر مرکوز تھیں۔ موسیٰ کے بیان کے ان پہلوؤں نے براہِ راست ان طریقوں کے بارے میں بات کی جن سے موسیٰ کے پیچھے چلنے والے اسرائیلیوں کو ادومیوں کے ساتھ سلوک کرنا تھا۔ یہ بہت بعد کی بات ہے، جب ادومیوں نے اسرائیل کو پریشان کیا تو اسرائیل نے ان کے خلاف جنگ شروع کی۔
اب جبکہ ہم نے دوسروں کے لیے اسرائیل کے ذریعے خدا کی برکات کے اصل مفہوم پر بات کر لی ہے، ہمیں اس موضوع کے جدید اطلاق کی طرف  بڑھنا چاہیے۔

جدید دور پر  اطلاق
 یہ  موضوع  ہماری زندگیوں کے لیے بہت سے نتائج  واضح کرتا  ہے، لیکن سہولت کی خاطر ہم ایک بار پھر مسیح کی بادشاہی کے تین مراحل پر توجہ مرکوز کریں گے۔ اول ، یسوع، جو اسرائیل کا بادشاہ ہے، اپنی بادشاہی کے آغاز میں،  زمین کے تمام لوگوں کو خدا کی برکات پیش کرنے آیا۔ یوحنا 47:12-48 جیسےحوالے  ہمیں بتاتے ہیں کہ اپنی پہلی آمد میں، یسوع شیطان اور اس کی شیطانی قوتوں کو شکست دینے آیا تھا۔ لیکن وہ زمین کی ہر قوم کے لیے امن کی شرائط بھی ساتھ لایا تھا۔ یسوع اور اس کے رسولوں اور نبیوں کو مزاحمت کا سامنا کرنا پڑا، لیکن انہوں نے انجیل کی منادی کے ذریعے خدا کے ساتھ صلح کی پیشکش صبر کے ساتھ جاری رکھی۔ انہوں نے ان لوگوں کو آخری دن خدا کی عدالت سے بھی خبردار کیا جنہوں نے انجیل کو مسترد کیا۔
دوم ، مسیح کی بادشاہی کے تسلسل کے دوران، کلیسیا کی خدمت کے ذریعے خدا کی برکات قوموں میں پھیلتی رہتی ہیں۔ مسیح اور اس کے رسولوں اور نبیوں کی مثال کی پیروی کرتے ہوئے، ہم ان ناپاک روحوں کے خلاف  جنگ کرتے ہیں جو قوموں کو گمراہ کرتی رہتی ہیں۔ جیسا کہ 2 کرنتھیوں 20:5 میں بیان کیا گیا ہے، ہم "مسیح کے ایلچی" ہیں۔ ہم پوری دنیا کو خدا کے ساتھ امن اور صلح کی شرائط پیش کرتے ہیں، یہاں تک کہ ہم آخری دن خدا کی عدالت  کے بارے میں  بھی خبردار کرتے ہیں۔
سوم ، ہمیں دوسروں کے ساتھ یعقوب کے معاملات کو مسیح کی بادشاہی ک کی تکمیل  (اختتام) کے تناظر میں لاگو کرنا چاہیے۔ عہد نامہ قدیم کے دور میں، دوسروں کے لیے اسرائیل کی امن کی پیشکش اکثر اس وقت واپس لے لی جاتی تھی جب خدا یہ فیصلہ کرتا تھا کہ اب عدالت کا وقت آ گیا ہے۔ اسی طرح، جب مسیح جلال کے ساتھ واپس آئے گا، تو ان تمام لوگوں سے امن کی پیشکش مکمل طور پر واپس لے لی جائے گی جو مسیح اور اس کی بادشاہی کے خلاف مزاحمت کرتے رہے ہیں  ۔ اس وقت، بدکار خدا کی عدالت کے نیچے  ہوں  گے، لیکن جیسا کہ مکاشفہ 9:5-10 جیسےحوالے  ہمیں بتاتے ہیں، زمین کے ہر کونے سے بے شمار لوگ جنہوں نے مسیح پر بھروسہ کیا ہے، خدا کی عالمگیر بادشاہی میں داخل ہوں گے۔

خلاصہ

اس سبق میں، ہم نے پیدائش کی کتاب میں بزرگ یعقوب کی زندگی کے بارے میں موسیٰ  کے بیان  کا جائزہ لیا ہے۔ ہم نے دیکھا ہے کہ موسیٰ نے کس طرح مہارت کے ساتھ اپنے بیانات  کی ساخت اور مواد کو یکجا کیا تاکہ یعقوب کی زندگی ان اسرائیلیوں کی زندگیوں کو متاثر کرے جو موعودہ زمین کی طرف اس کے پیچھے چل رہے تھے۔ ہم نے یہ بھی نوٹ کیا کہ کس طرح موسیٰ کے بڑے موضوعات—اسرائیل پر خدا کا فضل، خدا کے ساتھ اسرائیل کی وفاداری، اسرائیل کے لیے خدا کی برکات اور اسرائیل کے ذریعے خدا کی برکات—نے نہ صرف موسیٰ کے دور میں بنی اسرائیل کے لیے عملی رہنمائی فراہم کی، بلکہ آج کے دور میں خدا کی خدمت کرنے والے مسیح کے پیروکاروں کی رہنمائی بھی جاری رکھے ہوئے ہیں۔
یعقوب کی کہانی مسیح پر بھروسہ کرنے والے تمام لوگوں کے لیے امید کی ایک شاندار کہانی ہے۔ اس نے سب سے پہلے موسیٰ کے اصل قارئین کی اس وقت مدد کی جب وہ اپنی ناکامیوں اور کامیابیوں  کا سامنا کر  رہے تھے۔ اور اس نے موعودہ زمین کی طرف بڑھتے ہوئے دیگر قوموں کے ساتھ ان کے معاملات میں ان کی رہنمائی کی۔ یہ آج آپ کے اور میرے لیے بھی کچھ ایسا ہی کرتی ہے۔ یعقوب کی زندگی میں ہمیں یہ یقین دہانی کرائی گئی ہے کہ کوئی بھی شخص خدا کی رحمت کی پہنچ سے باہر نہیں ہے۔ اور     اپنی بہت سی ناکامیوں کے باوجود ،مسیح کے ساتھ جڑے ہوئے لوگ ،   یعقوب سے سیکھ سکتے ہیں کہ ہمیں مسیح کی جلال کے ساتھ واپسی تک پوری دنیا میں خدا کی بادشاہی کی برکات کو کس طرح پھیلانا ہے۔

مشکل الفاظ کے معانی

Admoni   سرخ" کے لیے عبرانی لفظ (نقل حرفی) جو الفاظ کے اسی خاندان سے نکلا ہے جس سے "ادوم" کا لفظ ماخوذ ہے۔
Akeeb  ایڑی" کے لیے عبرانی لفظ (نقل حرفی) جو اسی مادے سے نکلا ہے جس سے "یعقوب" کا نام نکلا ہے۔
تزادی:   ایک ادبی ساخت جس میں مرکزی نکتے سے پہلے اور بعد کے حصے ایک دوسرے کے متوازی ہوتے ہیں یا ایک دوسرے کا توازن برقرار رکھتے ہیں۔
 تکمیل/کمال) – بادشاہی کے آغاز (Inaugurated Eschatology) کا تیسرا اور آخری مرحلہ جب مسیح واپس آئے گا اور پوری تاریخ کے لیے خدا کے حتمی مقصد کو پورا کرے گا۔
 تسلسل) – بادشاہی کے آغاز کا دوسرا یا درمیانی مرحلہ؛ مسیح کی پہلی آمد کے بعد لیکن آخری فتح سے پہلے خدا کی بادشاہی کا دور۔
  Edom  ادوم  – عیسو کی نسل سے بننے والی قوم کا نام۔
 آغاز/افتتاح  – بادشاہی کے آغاز کا پہلا مرحلہ؛ یہ مسیح کی پہلی آمد اور اس کے رسولوں اور نبیوں کی خدمت (خدمت) کی طرف اشارہ کرتا ہے۔
 اسرائیل  – عبرانی لفظ جس کا مطلب ہے "خدا جدوجہد کرتا ہے" یا "خدا لڑتا ہے"؛ وہ نیا نام جو فرشتے کے ساتھ کشتی لڑنے کے بعد یعقوب کو دیا گیا؛ نیز، یعقوب کی نسل سے بننے والی قوم۔
 ربقہ  – اضحاق کی بیوی اور یعقوب و عیسو کی ماں۔





